Euroa iristear dagoela (bi hilabete baino gutxiago falta dira), diru berri horrek etxeko bizimoduan ezarriko duen legeaz eta eragingo dituen aldaketez hamaika zalantza ditu kontsumitzaileak. Europako Banku Zentrala eta agintari lokalak atzerako zenbaketan ari dira, 2002ko urtarrilaren 1etik aurrera eurotan biziko diren 280 milioi europarrek aurretiaz txanpon berria ahalik eta hobekien ezagut dezaten. Eginkizun zaila da, gizarte sektore batzuei gauzak azaltzea ez baita kontu samurra eta, areago, euroaren ezarpena mesfidantzaz hartzen duenik ere bada oraino.\n“Euro eguna” hurbildu ahala, euroari buruzko kanpainak areagotu egin dira: gutunontzian hamaika orri agertu, “eurobihurgailuak” ugaldu, euroak baliatuz erosketen plantak egiteko ekimen lokalak biderkatu, eta txanpon zein billete berriak (baita segurtasun elementuak ere) nolakoak izango diren hobeto ezagutuz goaz. Ahalegin guztiak norabide berean doaz orain, herritarrei beharrezko informazioa jakinaraztera: esate baterako, prezioak adierazteko txanpona aldatuko bada ere, kostuak aldaketarik izango ez duela.\nSoldata eta pentsioek, aldaketarik ez\n2002ko urtarrilaren 1etik aurrera euroa gure bizitzako osagai arrunt bihurtuko da. Hasiera batean, produktu eta zerbitzuen balioaren galera baldin bada gure sentsazio nagusia, diru berria iristeak ez du eragingo eros ahalmenaren murrizketarik, ordainsariak aurreko berberak izango direlako. Hilaren bukaeran gure soldata edo pentsioaren baliokidea eurotan jasoko dugu.\nNominan aurkituko dugun aldaketa bakarra, kontzeptuak -oinarrizko soldata, lanorduak, aparteko ordainsariak, kenketak, etab- eurotan adierazita ikustea izango da.\nKreditu txartelak, banka-kontuak, etab.\nHurrengo urteko lehen egunetan finantza erakundeek -horietako batzuk hasiak dira dagoeneko- kontuak eurotara aldatu eta ordaintze sistemak -txekeak, kreditu txartelak, zor txartelak, etab.- berrizendatuko dituzte, titularrak inongo kosturik jasateke.\nEurotara egokitzeko finantza erakundeek egingo dituzten jardueren kostua ez dute bizkarreratuko bezeroek. Txekeen erabilera zailago izango da, denbora apur batez: trantsizioan, hau da, pezeta eta euroa elkarrekin bizi diren epe horretan, bi txekera baliatu beharko dira, bata pezetatan, bestea eurotan. Baina, batean zein bestean eginda daudela, txekeak dirutan bihurtzeko arazorik ez da izango, martxoaren 1etik aurrera denak eurotan kobratuko baitira, egin ziren datan egin zirela ere.\nHazienda ere europar bihurtu zaigu, nonbait. Oraingoz behintzat enpresek bakarrik aukera dezakete zorrak eurotan ordaintzea. 1999ko urtarrilaren 1etik aurrera, zergak, Gizarte Segurantzako kotizazioak, Elkarteen Zergari buruzko aitorpenak eta BEZ eurotan ordain daitezke baina 2002ko urtarrilaren 1etik aurrera herritar guzti-guztiek zergen aitorpenak -baita Pertsona Fisikoen Errentaren gainekoa bera ere- eurotan aurkeztu beharko dituzte. Horrela bada, 2002ko maiatzean PFEZ kitatzeko unean, 2001 urteko dokumentazio guztia eurotara itzuli beharko da.\nDendaz denda, euroa poltsikoan hartuta\nToki ikusgarrian kokaturiko eranskin urdin batek adieraziko du zein den Gizabidez Jarduteko Hitzarmena sinatu duen komertzioa: horren bitartez, moneta berriaren trantsizioan gehiegikeriarik ez egiteko konpromisoa hartu dute sinatzaileek. Establezimendu horiek ez diote iruzurrik egingo kontsumitzaileari, zehazki biribilduko dituzte kopuruak, txanponak beti eurotan itzuliko dituzte, kontsumitzaileari informazioa emango diote, etab., etab. 2002ko urtarrilaren 1era arte prezioak eurotan eta pezetatan adierazteko aske dira komertzioak. Data horretatik aurrera bi diruetan adierazi beharko dituzte prezioak nahitaez, eta eurotako prezioa pezetatakoa baino letra handiagotan agertu beharko da.\nMoneta berria indarrean sartzen denetik zazpi egunera urtarrileko beherapenak iristean, etiketa bakoitzak lau prezio (zehazki biribildurik) agertu beharko ditu: aurrekoa eta oraingo beheratua, biak ere pezeta eta eurotan.\nUkitu, begiratu eta okertu: horra hor nola bereizi billete faltsuak\nIzan ere, dagoeneko gertatu diren iruzurrak ekiditeko, billete eta txanpon faltsuak eta benetakoak ezagutu eta bereizteko zalantza dakar berarekin moneta berria indarrean sartzeak.\nEurotako billeteen ukitzea, kolorea eta bestelako ezaugarriak gehien-gehientsuenok ez ezagutzearen ondorioz, iruzur-iturri izan daiteke eta, areago, moneta-agintarietan konfiantza ez izatea ekar dezake. Horrelakorik gerta ez dadin, Europako Banku Zentralak, kide diren herrialdeetako banku zentralekin batera, ahaleginak eta bi egin ditu euroa dela eta, harturiko segurtasun neurriak ezagutarazteko eta, tokian tokiko diruei dagozkienak ez ezik, beste sistema sofistikatuago batzuk erantsi dizkio diru berriari.\nBillete faltsuak hautemateko segurtasun neurriak, kontsumitzaileentzat bederen, Espainiako Bankuak emaniko aholkuetan labur daitezke: ukitu, begiratu eta okertu.\nUkitu Eurotako billeteak batez ere kotoi zuntzez fabrikaturiko paper berezian daude inprimaturik. Ukitu irmo, sendo, latzekoak dira. Horrez gainera, billeteetako elementu batzuen inpresio kalkografikoa -hau da, erliebean egina- (Europako Banku Zentralaren inizialak, billetearen balioa adierazten duten zifrak eta ate-leihoetako elementuak), ikusmenean arazoak dituzten pertsonei laguntza emateaz gainera, billeteen benetakotasuna hautemateko balio duen ukitze bereziki nabarmena du.\nOkertu Bera okertu eta inklinatzean hautematen diren hologramak dauzka billeteak.\nBegiratu Ur-marka, segurtasun-haria, kointzidentzi elementua, banda iridiszentea, kolorez aldatzen den tinta eta beste hainbat segurtasun elementu ikusgarri ditu billeteak, argitara begiratzean hauteman daitezkeenak.\nUr-marka: billeteak inprimatu gabe daukan tokian, bi alderdietatik argitara ikus daitekeen aztarna da hau. Bai monumentu arkitektoniko nagusia, baita billetearen balio faziala ikus daitezke. Marka hau paperean bertan sortzen da eta lodiera aldatu egiten da, fabrikazio prozesuan zehar.\nSegurtasun-haria: fabrikazio etapan paperean txertatzen da hau ere. Billetea argitara begiratzean, bera goitik behera zeharkatzen duen lerro ilun bat ikus daiteke; ondoren, billetearen balio fazialaren aldamenean, “euro” hitza.\nBanda holografikoa: balio txikieneko billeteen (5Euro, 10Euro eta 20Euro) aurrealdeko eskuinaldean banda holografiko bat dago. Billetea biratzean, euroaren ikurra eta billetearen balioa adierazten duen zifra (5, 10, 20) kolore distiratsuetan agertzen da.\nHolograma: balio handieneko billeteen (50Euro, 100Euro, 200Euro eta 500Euro) aurrealdean holograma bat (patch) ezarri dute, diru faltsutzea zailago bihurtzeko. Billetea mugitzean, bertan ezarritako monumentu arkitektonikoaren irudia eta billetearen balioa adierazten duen zifra kolore distiratsuetan agertzen da.\nKointzidentzi elementua: honakoa ere hauteman daiteke, argitara orobat. Billetearen aurrealdeko goiko ezkerreko izkinan kokaturik agertzen da. Billetearen alderdi bakoitzetik marrazturiko lerro irregularrek bat eginik, balio faziala adierazten duen zifra osorik eta zehazki osatzen dute.\nBanda iridiszentea: balio txikieneko billeteek (5Euro, 10Euro eta 20Euro), atzealdean bakarrik agertzen den banda iridiszentea daukate. Argitasun handian distiratsua da eta bandaren barnean euroaren ikurra ikus daiteke, billetearen balioa adierazten duen zifrarekin batera.\nTintaren kolorea: balio handieneko lau billeteetan, atzealdeko eskuin aldeko beheko izkinan, billetearen balioa adierazten duen tintaren kolorea aldatu egiten da. Balio faziala adierazten duen zifra more kolorekoa da, aurretik begiratuta, eta oliba kolorekoa (edo, areago, marroia) angelutik so eginez gero.\nEuroa eta makina “txanponjaleak”\nEstatu espainiarrean 407.396 joko-makina dabiltza funtzionatzen, hainbat establezimendutan. Euroa iristerako, den-denek egon behar dute prestaturik. Hasieran behintzat, bi txanponak onartzen dituen makinarik ez da izango. Pezetak eta euroak batera ditugun hilabete horietan, euroak edo pezetak onartzen dituzten makinen artean aukeratzeko parada izango dute erabiltzaileek. Epe hori bukatutakoan, makina txanponjale bateko partida baten prezioa 0,20 euro izango da (33 pezeta). Neurri horrek arazorik ondoriozta dezake 50 zentimoko txanpona sartuz gero: horrelakoetan, erabiltzaileak bi partida jokatzeko aukera izango du eta gainerako 10 zentimoak hurrengo erabiltzaileak baliatu ahal izango ditu, baina makinak ez dizkio itzuliko erabiltzaileari. Asociación Nacional de Empresas de Máquinas Recreativas (Aisialdiko Makinen Enpresen Espainiako Elkartea) delako elkarteak nabarmendu nahi du 10 zentimoko pusketa hori ez doala ez tabernako jabearen, ez makinaren jabearen eskuetara; “hurrengo jokaldia” egiteko baliagarri geratuko da, beraz.\nNeurri horretatik EAE eta Kataluniako txanponjaleak salbuetsirik daude. Autonomi erkidego horietan, 10 zentimoek “bi ala bat ez” partida jokatzeko aukera ematen dute. “Ziberkafetegi”, atsedenaldi zentro edo azalera handietan kokaturiko bideojokoen makinei dagokienez, euro bateko prezioa ezarri da, makina horien konplexutasuna halakoxea izaki: horietako batzuk 4 milioi pezeta baino gehiago kostatzen dira eta gaur egun horietako gehienetan jokatzea 200 pezeta kostatzen da.\nDiru itzulketa egin beharreko programazioa eta txanpon-kutxatilak aldatzea, makinen serigrafia eta antzekoak direla eta, sektoreak nozituko duen kostua zehazteko dago oraindik. Hala eta guztiz, sistema horiek aldatzea 20.000 pezetatik 120.000 pezeta bitarte kostatuko da makina bakoitzeko, euroa indarrean sartzeko data hurbildu ahala prezio hori areagotzen ari bada ere.\nNeurri horietara iristeko, horrelako makinen enpresariek 1997an ekin zioten bilera profesionalak egiteari: horrenbestez, arazoak aski goiz azaldu dira. Aisialdirako Makinen Enpresen Espainiako Elkarteak, nolanahi ere, erabiltzailea lasaitu egin nahi izan du, honelako zerbitzu eta produktuak xedatzen dituzten arauak hagitz zorrotzak direlako eta, bestetik, homologatzeko sistema eta nahitaezko ziurtapena fabrikatzaileak bakarrik eman dezake, Espainiako Barne Ministerioaren agindupean dagoen Jokoaren Batzorde Nazionalak ikuskaritza egin ondoren.\nHortik aurrera, Barne zein Ekonomia alorreko Kontseilaritza izango da tokian tokiko ikuskaritza eta berrikuspenak egiteko arduraduna.\n2002ko urtarrilaren 1eko goizaldean, Gabon Zaharra oraindik, taxi-gidariari pezetak emango dizkiogu eta hark guri euroak itzuliko. Horixe da sektoreak Administrazioarekin harturiko konpromisoetako bat. Honez gainera, “Euroari buruzko hainbat alderdi direla eta, Ekonomia, Energia eta Enpresa Txikiaren Estatu Idazkaritzarekin harturiko Akordioa” dela bide, taxi gidariek moneta berria ezagutarazi eta sartzea errazteko kanpainetan esku hartzeko konpromisoa hartu dute.\nZerbitzuetako sektorean sarturiko profesionalen taldea den aldetik, hiritarrak kontzientziatu eta lasaitzeko kanpainan esku hartzeko konpromisoa dute. Horrenbestez, Estatu espainiarrean lanean dabiltzan 77.000 taxiek 2002ko urtarrilaren 1ean bertan (hau da, Gabon Zaharreko ospakizunean bertan) euroak itzuli beharko dizkiote bezeroari.\nNolanahi ere, taxien erabiltzaileei gauzak errazteko konpromiso hori sektorerik kaltegarrienetara ere zabaltzen denez, adin handiko pertsonak direnean, taxi gidariek arreta eta azalpenak oraindik eta hobeki emateko hitza emana dute. Horrekin batera, sektoreak taximetroak egokitzeko konpromisoa ere hartu du, nahiz orain bertan Estatu espainiarreko taxien %75 prestatuak dauden euroaren sarrerarako. Gainerako %25a Urte Berri egunerako egokitu beharko da.\nOraingo taximetroaren ordez eurotan dabilen berria jartzearen batez besteko kostua 90.000 pezeta ingurukoa da, eta taxi jabeak berak ordaindu behar du. Adiera horretan, hainbat erkidegotako profesionalen elkarteek %50erainoko dirulaguntzak eskatu dituzte, kostu hori arintzeko. Dena den, erkidegoetako administrazioek ez dute inongo erantzunik eman.\nOrain jartzen ari diren taximetroek bi diruetako irakurketa eskaintzen dute, 2001eko abendura arte baliagarri izan behar dutelako, bi diruek batera irauten duten bitartean eta ondoren, pezeta desagertutakoan, euroa bakarrik erabiltzen denean. Horregatik sektoreak ziurtatu nahi du diru aldaketak taxiaren tarifen aldaketarik ez duela inondik ere ekarriko.\nFederació Valenciana del Taxi-ko presidente Félix Cañego jaunaren arabera, “2002 urteko tarifak -gainerako urtekoak bezalaxe- ofizialak dira eta Administrazioak xedaturik daude. Horrela bada, 2002ko urtarriletik aurrera tarifen igoera gerta liteke baina hori ohiko kontua da, urtero-urtero gertatzen delako urtearen hasieran, aseguruak, gasolioak, ibilgailuaren amortizazioak eta taxi gidarien soldatek ere gora egiten dutelako, baina euroak berak edo moneta aldaketak ez dute garestitzerik ondorioztatuko”.\nTaxiaren erabiltzaileak ibilbidearen kostua bi diruetan zein den jakin dezaten, baliokidetza-taula agertuko dute taxiek, bezeroak kalkulua berehala egin ahal izan dezan. Beste alde batetik, erabiltzaileari itzuli beharreko buelta edukitzea nahitaezkoa izango da, 20 euroko (3.328 pezeta) billetera arte eta pasu-kontagailuak prezio biribila adierazi beharko du, aurreikusirik dagoenez.\nTaxi gidariaren kezka: aurreneko hilabeteetan zirkulatuko duen esku-diru kopuru eskerga. Horregatik, bi diruak edukitzeaz gainera, lapurretarik ez nozitzeko bezain seguruak izango diren kutxak ezartzea aztertzen ari dira orain sektoreko profesionalak. Horregatik nagusitzen ari da hauteman azkarreko GPS sistema, manparak eta, bezeroa susmagarri gertatzen denean, alarma sistema daukan gasolindegi, taberna edo toki publiko baten aldamenean uzteko araua.\nGarraio publikoko enpresek (autobusak, trenak, metroak) Gizabidezko Jardueraren Kodea betetzeko konpromisoa hartu dute. Bi diruek elkarren aldamenean iraungo duten hilabeteetan, enpresa horien erreferentzia euroa izango da. Prezioa eurotan ezarrita erosiko du bezeroak txartela, txanpon bat zein bestea erabiliz ordaindu ahal izango duen arren. Txarteldegian euroak eta pezetak onartuko dira otsailaren 28ra arte, eta bueltak beti euroetan itzuliko zaizkio bezeroari.\nTxartelak saltzen dituzten makinek, teknikoki eraldatuak gertatu ahala, euroak txanpon eta billeteetan onartuko dituzte. Prozesu horrek erabat burututa egon behar du 2002ko martxoaren 1erako. Hortik aurrerakoan, makinek zein txarteldegiek euroak bakar-bakarrik onartuko dituzte.\nLehen egunetarako aholkuak\nInstituzioek ofizialki harturiko neurriez gainera, aurreneko egunetan batik bat, iruzurrari saihets egiteko moduko neurriak hartzea iradokitzen dute moneta-agintariek:\nEsku dirua lortzeko ohiko bideetatik lortzea billeteak: kutxazain automatikoak, finantza erakundeak, merkataritza establezimenduak, etab.. 15 kilometro baino hurbilago finantza erakunderik ez duten herri guneetara banka agenteak gerturatuko dira beren zerbitzuak eskaintzera. Horrelakoetan, udalaren bitartez, bertara etorriko den pertsona agente baimenduna dela egiaztatzea komeni izaten da.\nEspainiako Bankuak aholkatzen du komertzioen jokamoldeetara begiratu eta Gizabidez Jarduteko Hitzarmena sinatu dutenak hautatzea, horiek baitute informazioa emateko, prezioak mantentzeko, prezioak bi diruetan agertzeko eta kopuruak zehazki biribiltzeko konpromisoa bereganaturik.\n2002ko urtarrilaren 1etik aurrera, era berean, transakzio bakoitzean moneta bakarra (euroa, ahal dela) erabiltzea ere aholkatzen dute.\nMoneta berria ez da indarrean sartuko 2002ko urtarrilaren 1era arte eta inork ez dauzka euroak oraindik, finantza erakundeek eta banaketa zentroek izan ezik. Beraz, diru berria eskaintzen digunak mesfidantza sortu behar du guregan.


Arrasateko Akordeoi Lehiaketak » Arrasateko Akordeoi Lehiaketak » NAZIOARTEKOA 2013\n"ARRASATE HIRIA" NAZIOARTEKO XXI. AKORDEOI LEHIAKETA\n[2013'KO OINARRIAK] LEHIAKETAREN EZAUGARRIAK\n"HAUSPOZ" Euskal Herriko Akordeoi Elkarteak, Arrasateko Udalarekin, Gipuzkoako Foru Aldundiarekin eta Eusko Jaurlaritzarekin batera, "ArrasateHiria" Nazioarteko XXI. Akordeoi Lehiaketa antolatu du. Lehiaketa Arrasaten izango da 2013. urteko abenduaren 5tik 8ra.\nLehiaketa publikoa da eta nazioanalitate guztietako bakarlariei zuzendua dago.\nDerrigorrezko obra, doan bidaliko zaie, hala eskatzen duten lehiakide guztiei.\nPartehartzaileak 60 € bidali beharko ditu partehartze orriarekin batera. IBAN ES43 3035 0065 73 0650018918 BIC: CLPEES2M Partehartzaileak, izen emate tasa eta ongi betetako izenemate orriarekin batera, argazki eta curriculum labur bat bidali beharko ditu.\nDokumentazio hori guztia 2013. urteko irailaren 30a baino lehen bidali behar da helbide honetara:\n"HAUSPOZ" Euskal Herriko Akordeoi Elkartea"Arrasate Hiria" Nazioarteko XXI. Akordeoi Lehiaketa49 Postakutxa20120 Hernani (Gipuzkoa)Tel. +34 606 140 352E-mail: info@hauspoz.orgwww.hauspoz.org\nZigilua data horretakoa duen dokumentazioa onartuko da.Txostena bidaltzeak, partehartzaileak lehiaketarako baldintzak onartzen dituela esan nahi du. Zalantzarik izanez gero, gastelaniaz dagoen oinarrien bertsioa da egokia.\nLehiaketaren antolatzaileek, onarpena eskutitz bidezbaieztatuko dute, 2013. urteko azaroaren 1a baino lehen. Aurkezpen eguna ere adieraziko dute. Berandu iristen direnak lehiaketatik kanpo gera daitezke.\nPartehartzaileak bere egitarauaren 6 kopia emangoditu, bertara iristean.\nAntolakuntzak ordainduko ditu parte hartzaileendietak eta osatu gastuak. Parte hartzailebakoitzak 80 euro ordaindu beharko ditu laguntza moduan.\nTalde antolatzaileak, aurkezten den partehartzaile kopurua gehiegizkoa bada, aukeraketa bat egin ahal izango du curriculum-en arabera. LEHIAKETAREN GARAPENA\n1. Hainbat herrialde desberdinetako musikalari bikainek osatuko dute epaimahaia.\n2. Epaimahaiaren erabakiak apelaezinak dira.\n3. Lehiaketak bi fase izango ditu eta azken fasean, kanporaketa fasean parte hartu dutenen %50 igaroko da gutxienez.Lehiaketaren egitarauak zera du barne:KANPORAKETA FASEA1. "Toccata" G. Katzer.\n2. 7 eta 13 minutu arteko obra librea.\nAZKEN FASEA25 eta 35 minutu tarteko egitarau librea. Egitarau horretan:\na) Preludio eta Fuga, J. S. Bachen "El Clave Bien Temperado"I-IItik aukeratua.\nb) Hauetariko obra bat aukeratu:\n- "Kadenza" S. Gubaidulina.\nc) Beste programa guztia bakoitzaren aukeran.\n4. Partehartzailearen baten egitarauaren osaketa ez badator lehaketaren baldintzekin bat, puntuak murriztuko zaizkio.\n5. Lehen faseko programa, oinarri hauetan ipintzen duen ordenean jo behar da. Izenemate orrian jarritako programa ezingo da aldatu. Azken faseko programaren ordena aldatzea onartua dago.\n6. Obra guztiak buruz ala partituraz jo litezke.\n7. Lehiakide bakoitzak nahi duen soinu tresnaz interpretaditzake bere egitaraua osatzen duten obrak. Tresna elektronikoak eta banda magnetikoak erabiltzea debekatua dago.\n8. Talde antolatzaileak, lehiaketako probak irratiz nahiz telebistaz emateko eskubidea ez ezik, entzunaldia grabatzeko edo edatzeko eskubidea ere izango du. Horregatik lehiakedeak ez du dirurik jasoko.\n9. Partehartzaileek zein ordenetan joko duten zozketa eginez erabakiko da lehiaketaren bezperan.\n10. SARIAK1º : 3.600 €, diploma, garaikurra eta kontzertu gira.2º : 1.800 €, diploma eta garaikurra.3º : 900 €, diplomaeta garaikurra.\nDiru-sariak, legeak agintzen duen zergei loturik egongo dira.\nTalde antolatzaileak dohain gonbidatuko du lehiaketaren irabazlea 2013. urtean egingo den Nazioarteko XXII. Akordeoi Lehiaketan kontzertuak eskain ditzan.\nEpahaimaikideek sariak eman gabe utzi ahal izango dituzte.


'Jesper Just: Ikuskizun izenbako hau' aurkeztu dabe Guggenheim Bilbao Museoan - bizkaie.biz\n'Jesper Just: Ikuskizun izenbako hau' aurkeztu dabe Guggenheim Bilbao Museoan\nBizkaie! 2019-07-04 11:31 Kulturea\nUrriaren 20ra arte egongo da ikusgai.\nGaragarrilaren 4an, Guggenheim Bilbao Museoak Jesper Just: Ikuskizun izenbako hau aurkeztu dau Film & Video aretoaren 2019ko programazinoaren barruan. Areto horretan, mobimendudun irudiagaz, zinema esperimentalagaz eta bideo-instalazinoagaz loturea daben arte-praktikak erakusten dira.\nOrain, Jesper Just (Kopenhage, Danimarka, 1974) artistearen bideo-instalazino bat izango da ikusgai. Just oso ezaguna da nazinoartean zinema-produkzino handietako baliabide ugari erabilteagatik eta filmaren egitura maila bisualean zein materialean berrinterpretau nahi izateagaitik.\nJesper Justen obrek zinemearen kultureagaz oso lotuta dagozan kontzeptuak aztertzen ditue —adibidez, voyeurismoa, uriko bizitza eta genero-gatazkak—, eta dudan jarten ditue euren ohiko irudikapenak. Teknika zinematografikoaren eta instalazinoaren berezko estrategiaak buztartzen ditu artisteak, eta inplikazino emozional konplejuak eta amaiera edegia daben kontakizun bisualak sortzen.\nIkuskizun izenbako hau (This Nameless Spectacle, 2011) izeneko kanal biko bideoinstalazinoak William Carlos Williams idazle estadubatuarraren The Right Way poemeari zor deutso izena. Poeteak eguneroko bizitzako egoera interesbakoen edertasun liluragarria goraipatzen dau: edonoiz eta edonon gure begi aurrean jazoten diran fenomeno txiki horreen 'ikuskizun izenbako hori'. Hurretik begiratuta, jazoera hutsal horreek edertasun zoragarri bat dabe, enigma aztoragarri bat, edo egia ahaztu bat.\nJusten filma denpora-fluxu paralelo bitan banatuta dago, eta aurrez aurre jarritako pantaila erraldoi bitan erakusten da. Nekez deskribiduten dan ekintza bat eskaintzen deusku: kausa eta efektuen kate hipotetiko bat, igarri besterik ezin ditugun zenbait hartu-emon posible ondorioztatzeko aukerea emoten deuskuna. Tarte labur batez, pertsonaia biak alkar topetan dira Parisko Buttes-Chaumont parkean, eta alkarri begiratzen deutse. Parez pare kokatutako euren apartamentuen leihotik be begiratzen deutse alkarri, baina, azkenean, batek krisialdi bat bizi dau, beharbada besteari begiratzeagaitik, edo besteak begiratu egiten deutsolako, edo eguzkiaren isla biziagaitik. Jazoera horren anbiguotasuna areagotu egiten dau protagonista Marie-France Garcia aktore eta abeslari transgeneroa izateak.\nGailu panoramiko bikotxaren bidez, Justen obrak urbanismo modernoa eta haren formak aztertzen ditu, baita begi zinematografikoaren istorioa bera be, eta mobiduten dagoan begiradearen eta kamarearen paneoa izenekoaren baliokidetasunagaz olgetan dau. Era berean, agirian jarten dau ez datozela guztiz bat publikoaren ikuspegia eta irudiak eurak, buru-hausgarri osotubako baten pieza solteak balira legez. Istorioa hutsala da, baina giro dramatikoa Hitchcocken filmetakoaren parekoa da ia. Aldiz, ez danez ezer esaten edo ez danez ekintzarik deskribiduten, anonimoago bihurtzen dira pertsonaiak.\nGaurko prentsaurrekoan izan dira Jesper Just, artistea; Manuel Cirauqui, komisarioa; eta Juan Ignacio Vidarte, Guggenheim Bilbao Museoko Zuzendari Nagusia.\nArratsaldean, barriz, topaketea atondu dabe artistakaz Museoko Entzungelan: Jesper Just erakusketearen inguruan egingo dau berba Manuel Cirauqui Film & Video programearen komisarioagaz eta kultura zinematografikoari lotutako kontzeptuak (voyeurismoa, uriko bizimodua, genero-gatazkak...) berrinterpreteteak artisteari pizten deutson interesa be izango dabe berbagai.


ICOT 2015 - Congreso Internacional de Pensamiento | Educacion | COAS - "IRAKASLEAK IKASLEAREN ENTRENATZAILE MENTAL MODURA JOKATU BEHARKO LUKE"\nGuy Claxton Winchester Unibertsitateko irakaslea eta ICOT 2015eko hizlaria da. Bere ustez, 'ikasleak aurretik garatu gabeko ideiekin adimena lantzen duen bitartean ikasten ikastea izan behar litzateke eskolaren helburua'.\nIkasgela neurona gimnasio gisa, non ikasleek adimeneko 'muskuluak lantzen' eta inteligentziaren mugak zabaltzen dituzten. Pisuak, ongi sistematizaturik pentsamendu tresnak; korrika-zinta, iraupen-lasterketa bat den bizitzarako prestatzen duen ikasketa prozesu amaigabe eta malgua; monitoreak, errendimendu altuena lortzeko ikaslearen emozio, kognizio eta gizarte dimentsioak integratzen dakiten irakasleak. Duela hamarkada batzuk, 'ikasketa boterea' esaldia bere egin zuen, berak garatutako hezkuntzaren inguruko ikuspegiaren oinarrian ezarriz. Bere ustez, 'eskola-gimnasio ideal'-ean, inteligentziaren ideia murriztaileek eragindako mugetatik at ikasten ikasten du ikasleak. Claxton ICOTean izango da datorren uda honetan.\nIrakasle gehienek ikasleak adimen kategoria finkoen barnean sailkatzen jarraitzen dutela uste al duzu, horrek hobekuntza indarra mugatuz?\nAldaketak nabaritzen hasia naiz, nahiz eta irakasle gehienek euren ikasleen inteligentzia kantitatea zehazki neurtu dezaketela eta bikain, kaskar eta antzerako etiketak erabiltzeko eskubidea dutela uste izan. Carol Dweck-en lanak gogoratuz, erakutsi du gazteek euren inteligentzia zerbait mugiezina delako ideia erosten dutela, honek, eragin okerra du ikasketari aurre egiteko eran: abenturazaletasuna murrizten da, ez daude horren motibatuak eta zailtasunak direnean errazago baztertzen dituzte.\nIrakasleak transmititzen duenaz gain, ikasleak gaitasun intelektualarekiko dituen iritziak determinatzen dituen beste faktorerik ba al da?\nDweckek Chilen garatutako ikerketa batetan ondorioztatzen du garapen bidean dauden lurraldeetako ikasleen iritziz euren inteligentzia murritza delako ustea dutela eta lurralde garatuetakoek aldiz, ikuspegi zabalgoa dutela. Bestalde, ikerketa horretan inteligentziaren ikuspegi zabalgoa duten lurralde azpigaratuetako ikasleen ikasketaren ibilbidea herrialde aberatsetakoena bezain egokia da. Beraz, desabantaila ekonomikoarekin ikasten duten ikasle horiei inteligentzia zabaldu dezaketela transmititzen badiegu, errendimendua handitzen lagunduko diegu. Honek irakaslea entrenatzaile mental gisa hartzea dakar.\nHorrelako hezkuntza proiektuak eta ebaluaketa kuantitatiboaren (PISA, herrialdeko league table-ak) garrantziaren igoerarekin elkartzerik ba al dago?\nHezkuntza komunitatearen zati handi batek gatazka sortzen dela uste du, baina hau ez da horrela. Ikaslea ikasketan malguagoa izaten bada eta auto-estimua garatzen bada, ikasleak azterketetan errendimendu altuagoa izatea ere lortuko da.\nBaina ebaluaketa birformulatu behar dugu eta emaitzan arreta gutxiago jarriz ikasketa prozesuan gehiago oinarritu?\nEgokiena litzateke, baina azpimarratu nahi nuke, gaur egungo hezkuntza sistemak ere ahalbidetzen duela era interesgarriagoan irakastea eta ikasketaren boterea indartzea. Ez dugu mugiezintasunaren aitzakiatzat hartu behar. Hau esanik, noski nahiko nukeela ebaluaketak mundu zail eta lauso batetan bizirauteko ikasleen gaitasunetan arreta jartzea. Ezagutza baino gehiago, pentsatzen jakitea balioztatzen duen lan munduan ikasleei erabilgarriak izango ez zaizkien ezagutza piezaz betetako motxilak eramatera behartzen jarraitzen dugu.\nArazoa da ez dakigula XXI. mendeko hezkuntza osatuko duten gaitasun horiek nola ebaluatu. Trantsizio momentuaren erronkak.\nNola egin ikusten hasi gara. PISAk berak problemak askatzea eta talde-lana bezalakoak kontuan hartzen ditu jada. Askok aldaketa azkarragoa izatea nahiko genuke, baina jadanik hasi da eta ziur nago etorkizunean atuo-ebaluaketa, hausnarketa inteligentea, ikasketarekiko jarrerak... barneratzen dituzten metodoak garatzen lagunduko duela. Onuragarria litzateke ezagutzetan oinarritutako eta zenbakien bidez egindako ebaluaketa fidagarriagoa eta zehatzagoa delako ideia deuseztatzea; izan ere, alde batera uzten ditu garrantzia askoko faktoreak, adibidez, emozioak kudeatzeko gaitasuna.\nEmozioen gaiak gero eta pisu handiagoa hartzen du eskoletan. Enfoke holistikoagoetarako joera al dugu? Gure emozio eta kognizio dimentsioak, eta baita, fisiko eta sozialak, hobeto integraturik al daude?\nDudarik gabe. Gaur egun, ikastetxeek, Erresuma Batuan behintzat, garrantzia gehiago ematen diote inteligentzia emozionalaren garapenari. Jadanik ez da joera progresista gisa hartzen, baizik eta, errendimendua hobetzeko oinarri enpirikoa duen estrategia modura.\nMeditazio budistan oinarritutako mindfullness teknika praktikatzen duzula irakurri dut. Erokeria litzateke pentsatzea teknika mota hau XXI. mendeko hezkuntzan sartuko dela kirola eta Gorputz Hezkuntza bezala?\nEz, ez da erokeria. Erresuma Batuko hainbat eskolek interes handia erakutsi dute mindfulness-arekiko eta meditazioarekiko; ospeak zerikusia du meditazioak emozioen kudeaketa hobearekin, kontzentrazio gaitasuna handitzearekin eta osasun fisikoarekin zerikusia duela erakutsi duten zenbait ikerketekin.\nKognitiboaz gain beste gaiekiko esku hartzea duen eskola batekiko arazorik ba al dute familiek?\nGurasoek euren 70eko hamarkadako esperientzian oinarrituriko hainbat ideia dituzte. Funtsezkoa da familiak ere XXI. mendeko hezkuntza hobe ulertzeko heztea. Bidea errazten du eurekin elkartu eta galdetzeak: 'Nolakoa izango da zuen haurrek hemendik 20-30 urtetara bizi beharko duten mundua?'. Normalean ideiarik ere ez dutela erantzuten dute, eta horri esker, hezkuntza berri batekiko harrera adeitsuagoa izaten dute, Jean Piaget-ek zioen bezala, zer egin jakitea da zer egin ez dakigunean.\nZure kezketako bat belaunaldi berriek frustrazioarekiko duten tolerantziarik ezean datza. Batetik, publizitateak, gehiegizko teknologiak eta gurasoen gehiegizko babesak edozein unetan edozer lor dezaketela sinestarazten diete. Bestalde, mundu lauso batek, malgutasuna eskatzen du. Irakasleak kontuan izan behar du oposaketa honek eragiten duen tentsioa?\nMomentuko sariketak maila guztietako arazoak sortzen ditu ikasleengan. Zinez uste dut ikastetxeek kontuan hartzen dutela ikasleek euren atentzioarekiko kontrola izatea estimulu kontaezinek xurgaturik izan beharrean, benetan garrantzitsuak diren gauzetara bideratzeko. Bestalde, ezin diogu errealitateari bizkarrik eman... Gakoa funtzionatzeko bi moduen arteko oreka lortzean datza eta belaunaldi berriek epe luzean emaitza egokiak eman ditzakeen ariketa batetan arreta jartzeko gaitasunik galdu gabe interneten nabigatzeaz eta adimenaren nahasteaz gozatzea.


Euroganberak aurrera egin du Europako unibertsitate-eremua sendotzen | Consumer\nEuroganberak aurrera egin du Europako unibertsitate-eremua sendotzen\nUnibertsitate-sistema guztien kalitatea ebaluatzeko estandar komunak garatzea onartu du.\nEuropako Parlamentuak Europako Goi Mailako Hezkuntzaren Esparrua (GHEE) sendotzeko neurri batzuk onartu zituen atzo, EBko estatu kideen berme-sistemak eta kalitate-ebaluazioak elkarri aitortuz.\nEuroganberak Europako 45 herrialdetako hezkuntza-ministroek Bergen (Norvegia) joan den maiatzaren 20an hartutako lanen alde egin zuen, unibertsitate-sistema desberdinen kalitatea ebaluatzeko eta tituluak baliozkotzen laguntzeko estandar komunak garatzeko.\nOsoko bilkurak zuzenketa txikiak sartu zituen testuan, EBko Kontseiluarekin aldez aurretik itundu zirenak; beraz, ekimena onartutzat jo daiteke bi erakundeen artean beste negoziaziorik egin gabe.\nBere zuzenketen bidez, Goi Mailako Hezkuntzako “kalitatea bermatzeko erakundeen Europako erregistroa” sortzearen aldeko apustua egin du. Era berean, eskatzen du unibertsitateek aukera dezatela, berme-erakundeen artean, beren beharretara hobekien egokitzen dena, betiere legeria nazionalarekin bateragarria bada.\nHala ere, ezabatu egin da estatu kideek, unibertsitateei diru-laguntzak ematerakoan, Europako erregistroan jasotako kalitatea edo egiaztapena bermatzeko erakundeen ebaluazioak onartu behar izateari buruzko aipamen oro.\nespazio Europakoa unibertsitario


Indamendi - Wikipedia, entziklopedia askea.\nIndamendi edota Indamendikogaina Hernioko mendilerroan dagoen tontorra da, Gipuzkoako erdialdean. Urola Kosta eskualdean dago, Zarauzko Elkano auzoaren alboan. Bere gailurrean hormigoizko gurutze handi bat dago eta bertatik Zumaiatik Zarautzera doan kostaldearen ikuspegi bikainaz goza daiteke, gainera gailurrean Aia, Zestoa eta Aizarnazabal udalerrietako lursailek bat egiten dute.\nZarautz, eta Elkano eta Urdaneta auzoetatik\nItsas mailatik 462 metroko garaieran dago eta gailurrak 112 metroko malda du. Indamendi eta alboko Txatxarromendi edo Illarratxo (452 m.) artean Aierdimuxu edo Hirumugarrieta (363 m.) mendilepoa dago.\nMendi honetara igotzeko ohiko abiapuntuak Zarautz udalerria eta Elkano eta Urdaneta auzoak dira.\nZarautz Indamendiko gailurretik ikusita. 2014ko azaroaren 10a.\nZarauzko herrigunetik autobidearen azpiko tunela iraganez hilerrira doan bidea hartu behar da. Bertan (15 metro), Arbestain baserria (140 metro) eta San Blas baselizara (170 metro) doan asfaltatutako bidean goruntz joan beharra dago, eta Meagatik (120 metro) Elkanora (265 metro) doan errepidean aterako gara. Errepide honetan zenbait metro goruntz egin ondoren Santa Kruz baseliraren (260 metro) parera iritsiko gara. Baseliza dagoen lekuan errepidea laga eta eskuinean marra zuri-gorriz adierazitako bidezidor bati jarraituko diogu, bidezidor honi jarraiki eta malda bat igo ondoren gailurreko gurutze handiaren oinetara iritsiko gara. Igoera honen bete aldaera bat Lertxundi baserritik (155 metro) doana da, Elkano auzora (260 metro) atera eta hemendik ohiko gailurrerako bidezidorra hartuz.\nElkanotik (260 metro) Meagara (120 metro) doan errepidea 300 metroz jarraitu eta ezkerretara traktore bie bat hartu behar da. Mendilepo txiki (301 metro) batera iritsi eta bertan gailurrera (462 metro) hurbilduz goazen heinean bidezidor bilakatzen den bide bat hartu behar da. Gaur egungo kartografiaren arabera, tontorraren gunerik garaiena gurutzea, mugarria eta buzoia dauden gunea da, eta ez hegoalderago dagoen gunea (458 metro).\nIndamendiko gailurraren ikuspegi panoramikoa. 2014ko azaroaren 10a.\nUrdanetan (360 metro), sarrerako errepidean dagoeen Indagarate mendilepotik (370 metro) abiatu behar da. Agiñeta baserrira (310 meetro) doan hormigoizko bidea haru eta eskuineko bidea hartuz Aierdimuxu mendilepora (363 metro) igotzen da, honela Txatxarromendi (452 metro) hegoaldetik inguratzea lortzen da, azken mendi hau ere igo eta mendilepo honetara jeitsi liteke. Orain Indamendiko (460 metro) gailurrera doan bidezidorra jarraitzea besterik ez dago.\nIndamendi luberri.net webgunean\nAzken aldaketa 7 iraila 2020(e)an, 20:34(e)tan\nOrriaren azken aldaketa: 7 iraila 2020, 20:34.


Inportatu eta esportatu Vladivostok Edukiontzien bidalketa - Inportatu eta esportatu Vladivostok\nGaur egun, inportatutako kontsumo ondasunen edo produkzio ekipamendu konplexuen eta haren osagaien horniketarekin lotutako jarduera komertzial gehienek Errusiako merkatura kalitate handiko ekipamenduak behar dituzte etenik gabe hornitzeko. entrega eta aduanaren garbiketa zerbitzuak. Zenbait erakundek beren logistika sailak irekitzen dituzte, beste batzuek azpikontratazioen bidea jarraitzen dute, hau da, zeregin horiek kanpoko espezialistei esleitzen dizkiete, hots, nazioarteko garraioa antolatzen duten merkantzien garraiatzaile enpresei edo 3PL operadoreei. merkantzien aduana. Enpresa horiek bezeroarentzako optimizatzeko aukera dute eskuratzearekin, bidalketarekin eta negozioekin lotutako negozio prozesu guztiak merkantzien aduana, beharrezko zerbitzuen eskaintza osoa eskaintzea, bezeroari kostu garrantzitsuak aurreztea eskainiz logistika sailak erabat murriztuz edo are gehiago utziz.\nOrokorrean, horrelako enpresen lana bezeroaren zeregin tekniko argia lortzen hasten da, kontzeptu bat garatuz eta bide egokiena aurkitzeko. karga, garraioaren kostu osoaren kalkulua, beharrezko garraio eta kargatzeko instalazioak zehaztea, dokumentu multzo osoa eta beharrezko baimenak prestatzea eta salgaiak Errusiako Federaziora iritsi ondoren, aduana. Salgaien mugimenduaren jarraipena garraio osoan egiten da.\nModu asko daude. zama Txinatik Errusiara bidaltzeko. Ohikoenetako bat edukiontzi bidalketa da.\nEdukiontzien garraio intermodala eskaintzen dugu edukiontzietan, portu jakin batean funtzionatzen duten lineetan aduanak Vladivostok, kontuan hartu metodo hau Txinatik bidalitako adibidean, zehatzago esanda.\nItsas garraioa garraio sistema globalaren zati bat da. Bere jarduerak lege nazionalek eta nazioarteko araudi dokumentuek, konbentzio eta arauek arautzen dituzte, eta horien aplikazioa eta betetzea zorrotz kontrolatzen dute parte hartzen duten herrialde guztiek. Horrek, era berean, garraio mota honen fidagarritasun handia bermatzen du. Salgaiak itsasoz garraiatzea zailenetako bat da. Itsas garraioarekin lan eta energia baliabide ugari gastatzen dira. Hala ere, itsas garraioarekin lotutako zailtasunak zerbitzuaren kontsumitzaileari prezio merkean konpentsatzen zaizkio.\nEdukiontziaren bidalketa ISO edukiontziak, mundu osoan onartuak, ezaugarriak, hala nola dimentsioak, pisuak, diseinu ezaugarriak.\nEdukiontziak erabiltzeak bere abantaila ukaezinak ditu:\nMerkantzien garraioa azkartzea - igorleak zama txiki ugari (adibidez, arropa eta oinetakoak) edukiontzi batean jartzen ditu, eta horrekin batera, dagoeneko lana egiten ari da, eta horrek karga eta deskarga produktibitatea areagotzen du hainbat aldiz.\nMundu osoan erabilitako ISO edukiontziek tamaina normalizatuak dituzte, ibilgailu espezializatuak garraiatzeko eta manipulatzeko aukera ematen dutenak.\nSarrailen antolaketa bateratuak edukiontziak ibilgailuan finkatzeko lana nabarmen murriztu dezake. Karga eta deskarga eragiketen denbora murrizteak, aldiz, garraioaren geldialdiak murrizten ditu.\nEz da beharrezkoa ontzi bakoitzarentzako ontziak sortzea eta ibilgailuan finkatzea. Horrek aurrezpen handia dakar egurrean, zuntzetan eta bestelako baliabide materialean.\nGarraio intermodala (multimodala) egiteko gaitasuna honakoa da: edukiontzia garabi batekin berehala kargatu daiteke garraio mota batetik bestera (adibidez, itsasontzi batetik trenbide plataforma batera, eta helmugako geltokira entregatu ondoren - auto batera).\nEdukiontzia erabiltzeak zama kanpoko eraginetatik babesteko aukera ematen du.\nEdukiontziak Txinako Vladivostok portuetara eramateko ontziak entregatzeko epea soilik da 3 9 egunetan. Edukiontziak jarri ondoren TSW Doako biltegiratzeko eta erabiltzeko 14 egun eskaintzen dira. Hau nahikoa da beharrezko eragiketa guztietarako, esaterako aduanaren agintea, aduana-ikuskapena edo ikuskapena, MIDK eta antzekoak. Aduanak garbitzeko, normalean 1 egunetik 5 egunetara behar izaten dugu.\nAduana garbitzeko ondasunak bidaltzen dira Vladivostok-en 10 edukiontzi astean behin. Zama 11 egunetan Moskura entregatuko da batez beste. batezbesteko entrega epea zama ibilbidea Shanghai - Mosku 30 egun daondorioz, zama San Petersburgoko edo Novorossiyskeko portuetatik karga bidalketa baino askoz azkarragoa da.\nPrest gaude Errusiako edozein hiritara ondoko portuetatik bidaltzeko - Bangkok, Laem Chabang - ♦ Thailandia ♦, Singapur - ♦ Singapur ♦, Jakarta, Surabaya, Belawan - ♦ Indonesia ♦, Pasir Gudang, Port Klang, Penang - ♦ Malaysia ♦, Calcutta , Chennai, Nhava Sheva, Cochin - ♦ India ♦, Haiphong, Hochiminh - ♦ Vietnam ♦, Manila - ♦ Filipinak ♦.\nItsas garraioaren abantailen artean, besteak beste, garraio kostu baxua, garraio handiak garraiatzeko gaitasuna, errendimenduaren murrizketarik eza. Kargak itsasoz hornitzea polifazetikoa, fidagarria eta merkeagoa da karga garraioaren prezioarekin.\nInprimakia betetzean, azkar aurki dezakezu kargaren bidalketaren kostua.


Defentsa pertsonaleko saioak eskainiko dituzte lehen aldiz - Eskoriatza - Goiena.eus\nDefentsa pertsonaleko saioak eskainiko dituzte lehen aldiz\nMirian Biteri 2008-09-11 18:58\nAurtengo ikasturteari begira antolatu diren kirol jardueretan izena emateko epea astelehenean, irailak 15, zabalduko dela eta eskolak urriaren 1ean hasiko direla jakinarazi dute antolatzaileek.\nBerrikuntzen artean, nabarmen daiteke eskoriatzarrek astean hirutan izango dutela spinninga praktikatzeko aukera, goizetan. Orain arte astean bitan egin izan da, eta aurten, hori aldatzea erabaki dute, herritarren eskaera bati erantzunez. Horrez gain, esan bezala, defentsa pertsonaleko eskolak eskainiko dira aurten, lehen aldiz. Gero eta ohikoagoa den pilates ematea ere aztertzen dihardutela diote Goiena Sporteko kirol zerbitzukoek.\nJardueren ordutegiari dagokionez, goizetan, hasieran, spinninga eta tonifikazioa praktikatu ahal izango da; eta eguerdietan, spinning beste saio bat emango dute, taldea osatzen baldin bada. Arratsaldeetan, berriz, besteak beste, hirugarren adineko gimnasia, gutxituendako gimnasia, sasoian egoteko gimnasia, spinninga, batuka edo tonifikazioa aukeratu ahal izango dira. Azken horren harira, Goiena Sportek gogora ekarri du iaz ere eskaini zela tonifikazioa eta ez zela talderik eratu. "Jendeak ez du ezagutzen, baina oso jarduera polita da. Beste toki batzuetan, Aretxabaletan bertan, itxaron zerrenda dago hori praktikatu ahal izateko", azaldu dute kirol zerbitzukoek.\nHorretaz gain, urtero bezala, igeriketa ere egongo da. Hasiera eta hobekuntza eskolak eskainiko dira, haurrendako eta helduendako. Jarduera guztiak kiroldegian egingo dira, defentsa pertsonala izan ezik.\nKirol eskaintzaren gaineko informazio gehiago gura duenak kiroldegian edo www.goienasport.com Interneteko helbidean topatuko du. Kirol jardueretan izena emateko bete behar den eskaera orria kiroldegian utzi beharko da. Esan bezala, irailaren 15ean hasita aurkez daitezke eskaera orri horiek.\nBestalde, Goiena Sportek aurreratu du urriaren erdialderako ekintza berezia antolatu gura dutela. Eskoriatzarrak kiroldegira gertura daitezen egin gura dute esandako kirol ekintza berezia.


Aita Santutza I – Iglesia Navarra\nAita Santutza I\nAzken boladan konklabeak, kardinalak eta Aita santutzaren inguruan dabiltzan hitzak entzungai izan ditugu. Aita Santutzaren instituzioak zertan datzan argitze aldera artikulu sorta batetan gaiaren inguruan arituko gara aste batzuz historia, tradizioa eta bitxikeriak uztartuko ditugularik.\nAita Santua katolikoontzat garrantzi handiko pertsonaia da, bera baita Kristoren ordezkaria lurrean, Elizaren zuzendari eta gidari, San Pedro apostoluaren ondorengo eta finean egiazkoa eta bakarra den gure fedearen nondik norakoak argitzen dituena.\nHorrela bada beharrezkoa da Aita Santuaren izena zein den jakiteaz aparte Aitasantutzaren inguruan zerbait gehiago jakitea, esaterako: nondik datorren aitasantutza, zer den eta nor den Aita Santua, zeintzuk diren Aita Santuaren eskumenak, nola hautatzen den Aita Santu berri bat… eta noski azken Aita Sainduen inguruko zenbait gauza.\nKristauen artean askotan katolikooi ez zaigu katoliko deitzen Papist edo Papista baizik. Ez beti, baina askotan espresatzeko modu hori zentzu iraingarrian erabili dute gure kontra. Bai, Aitasantuzaleak gara baina ez nahi dugulako edo horrela bururatu zaigulako, benetako Eliza Kristoren borondatez aitasantuzalea delako baizik. Gauzak horrela eta gure fedea defendatzeko gai izate hutsagatik gehixeago jakin beharko genuke gure Elkartea zuzentzen duen pertsona eta instituzioari buruz.\nHorrexegatik, eta ez delako nahikoa Frantzisko tarteka telebistan agertzen dela jakitearekin ondoko orrialde hauetan Pedroren ondorengoei buruzko informazio interesgarria jasotzeko parada izanen duzu eta inoiz pentsatuko ez zenituen bitxikeri eta ohituren berri jakiteko.\nAita Santua, gauza guztien gainetik, Eliza Katoliko Apostoliko Erromatarraren burua da. Ardura eta postu hau San Pedro apostoluarengandik datorkio eta honi Kristo berak emandako eskumenetatik ondoren ikusiko dugun bezala. Gaur egun lan garrantzitsu honetan diharduena Jorge Mario Bergoglio, Frantzisko I. da.\nAita Santua izendatzeko izen ugari daude: Aita Saindu, Erromako gotzain, Kristoren bikario, San Pedroren ondorengo, Jaunaren zerbitzarien zerbitzari, Pontifize goren edo Papa. Izen guzti hauek Aita Sainduaren garrantzia azpimarratzen dute Elizako bertze gotzain eta pertsonaien artean. Esaterako Kristoren Bikario tituluak Erromako gotzaina Jesus, Jainkoaren semearen, ordezkari dela nabarmentzen du, hortxe ikus daiteke kargu honek daukan parerik gabeko garrantzia.\nEsparru izpiritualaz aparte, hau da, Eliza Katolikoa zuzentzeaz gain, Aita Saindua Vatikanoko Estatu independenteko burua da, beraz, munduko edozein herrialdeko presidentearen eskubide, ohore, pribilegio eta betebeharrak dauzka. Horrexegatik edozein lurraldera joaten delarik ez zaio soilik harrera munduko erlijio garrantzitsuenetako baten buru bezala egiten, estatuburu ere badelako baizik.\nAita Santuak mundu mailara daukan autoritatea ukaezina da. Moral eta etika mailara izan daiteke inork ez izatea Eliza Katolikoaren buruak daukan eragina. Bere iritziak eztabaidatuak diren arren beti dira kontutan hartuak eta sona handikoak. Hortaz aparte kontutan eduki behar da Pedroren ondorengoek izan ohi duten prestakuntza akademikoa eta maila intelektuala.\nAita Santutzaren jatorria


Irun eremu gorrian sartu da – Irunero\nPosted on 2021(e)ko urtarrilak 25 2021(e)ko urtarrilak 25 by Irunero\nIrun eremu gorrian sartu da 14 eguneko 100.000 biztanleko tasan 599,59ko kopurura iritsi ostean. Urtarrilaren 25ean, astelehenean Osasun Sailak Koronabirusaren egoera epidemiologikoaren datuak gaurkotu ditu urtarrilaren 23 eta 25eko datuekin. Zehazki, 88 kasu positibo berri antzeman dira hirian azken 3 egunetan.\nZerrenda hori astelehenero eta ostegunero berritzen da. Koloretako semaforoaren arabera eremu gorrian dauden hiri eta herrietan lana arrisku handieneko zonaldeak dira. Eremu horietan lana, ikasketak eta osasuna dira udalerritik ateratzeko arrazoiak. Ondorioz, bihartik aurrera taberna, jatetxeak eta apustu etxeak itxi beharko dira Irun eremu gorritik atera arte eta etxerako banaketa zerbitzua eskaintzea izango da ostalaritza establezimenduentzako aukera bakarra.\nHala ere, eremu gorrian egon ez arren, gaurtik aurrera Euskal Autonomia Erkidegoko udalerri guztiak itxita daude eta bilerak 4 pertsonara mugatu dituzte eremu publiko zein pribatuetan. Indarrean dauden beste neurrien arabera etxeratze agindua gaueko 22:00etatik goizeko 06:00etara indarrean egongo da. Bestetik, denda eta kultur jarduerek 21:00etarako itxi edo amaitu beharko dira . 150 metro karratutik gorako saltokietan edukiera % 40koa izango da eta saltoki txikiagoetan, aldidz, % 60koa. Ekitaldi kultural eta sozialetan edukierak ere murriztuta daude, kultu zentroetan edukiera % 35ekoa delarik. Musika edo ahots emanaldiak zein entseguak bertan behera geratuko dira.\nIrungo Udalaren adierazpena\nArgitaratu berri da Eusko Jaurlaritzako Osasun Publikoaren eta Adikzioen Zuzendariaren Ebazpena, 44/2020 Dekretuan eta haren ondorengo aldaketetan aurreikusitako neurriak aplikatzeak eragingo dien udalerrien zerrenda zehazten duena.\nHorren arabera, Irun azken 14 egunetan kasu positiboen intzidentzia-tasa metatua 100.000 biztanleko 500 baino handiagoa duten udalerrien artean dago. Zehazki, eta argitaratutako azken datuen arabera (urtarrilak 25-urtarrilak), Irungo Covid-19 kasu positiboen intzidentzia-tasa metatua 599 kasukoa izan da 100.000 biztanleko. Testuinguru horretan, udalerrian ondorengo prebentzio neurri osagarri hauek aplikatu behar dira:\nOstalaritzako eta jatetxeetako establezimenduak ixtea\nJoko eta apustu establezimenduak ixtea\nTaldeko edozein kirol-jarduera mota etetea, bai entrenamenduan, bai lehiaketan.\nSalbuespenak: lehiaketa profesionalean edo erdi-profesionalean murgilduta dauden taldeen entrenamenduak eta kirol-lehiaketak, gimnasioetan, kirol-klubetan edo kiroldegietan antolatutako ikastaroak edo jarduerak, eta jarduera fisikoa eta kirol-jarduera egitea, aire zabalean eta gehienez 6 pertsonako taldeetan.\nOnartutako ebazpena bihartik, urtarrilak 26, asteartea, 00:00etan sartuko da indarrean, eta indarrean jarraituko du harik eta beste ebazpen batek ordezten duen arte, baldin eta Irungo emaitzak berriz ere 100.000 biztanleko 500 kasutik beherakoak badira.\nBerriro ere, ezarritako neurriak betetzen jarraitzera deitu du Irungo Udalak, eta, murrizketa berriez gain, funtsezko gakoak gogorarazi ditu, hala nola une oro maskara erabili behar izatea, eskuak behar bezala garbitzea, pertsonen arteko distantzia kontrolatzea eta jende pilaketa handirik sor ez dadin finkatutako edukierak errespetatzea.\nPosted in BerriakTagged Eremu Gorria, Gorria, Intzidentzia tasa, irun, irunero, Semaforoa


ZarataZarautZ » Blog Archive » Poloniako taldeei egingo diegu errepasoa gonbidatu batekin\n« 30% taldeak Putzuzulon joko du\nEntzun Victoriarekin eginiko irratsaioa »\nPoloniako taldeei egingo diegu errepasoa gonbidatu batekin\nZarataZarautz saio berezi bat izango dugu gaurkoan. Berezia, Poloniako taldeei errepasoa egingo diegulako. Eta berezia ere, gonbidatu bat izango dugulako. 4 urteren ostean, lehen emakume ahotsa izango dugu gure ordutegian. Bilbotik etorriko den Victoria edukiko dugu gurean. Beraz, aukera paregabea izango da gaurkoa FMko 99.3a sintonizatzeko. Gogoratu, gaur gaueko 21:30etatik aurrera zita zaratatsu bat duzula Homomilitia edota Post Regimen bezalako taldeekin.\nGogoratu ere, interneteko konexioa konpondu dugula eta entzungai egongo dela ekaitz honek uzten badigu. Internetez entzun nahi baduzue, HEMEN klikatzearekin nahikoa duzue. Telebista ere seguruenik prest egongo da gaur gauerako.\nThis entry was posted on Asteartea, ekaina 15th, 2010 at 8:26 am\tand is filed under Berriak, Irratsaioak. You can follow any responses to this entry through the RSS 2.0 feed. You can leave a response, or trackback from your own site.


otsaila 2021 - Burutu\nEnpresa, elkarte zein erakundeentzat testuinguru digitalean marka zaintzea ezinbestekoa bihurtu da. SPRI Taldearekin elkarlanean antolatutako ikastaro honetan, marka mundu digitalean kudeatzeko formakuntza argia eta zehatza eskaintzen dugu. Edukien estrategia definitzea,...\nBic Bizkaian, teknologia eta bio-osasun sektoreko startup eta ekintzaileentzat espezializatutako inkubagailuan, Marketing Digitalari eta Brandinari buruzko prestakuntza pertsonalizatua eskaini dugu, parte hartu duten 10 enpresa bakoitzarentzat Social Media Plan bat...\nSare sozial honek eskaintzen dituen erabilera aukerak ezagutzeko formakuntza praktikoa eta eraginkoarra enpresa zein profesionalentzat. Linkedin sarean hazkunde estrategiak garatzeko kasu praktikoak ezagutu eta ikasi ditugu. Gure ibilbide eta esperientzia...


Beldur Barik Lehiaketarako lanak bialdu daitekez daborduko\nUrri lehenengoaren 11n ipiniko da martxan Beldur Barik programearen edizino barria. Programa hau urtero egiten da gazteakaz indarkeria matxistea prebeniduteko. Beldur Barik Ikus-entzunezko Lehiaketea 12 eta 26 urte bitarteko gazteai dago zuzenduta eta lanak, lehiaketa orokorrean eta tokiko Lehiaketan hartzean dabe parte. Arratia mailako sariak Igorren bananduko dira zemendiaren 24an. Lehiaketa orokorraren topaketea barriz, Eibarren izango da abenduaren 2an.\nLehiaketea Beldur Barik programearen ekintza nagusietako bat da eta adierazpen artistikoak saritzen ditu. Lanak erakutsi behar dabe zelan neska eta mutilak egiten deutseen aurre desbardintasun egoerai Beldur Barik jarkereagaz; hau da, errespetua, parekidetasuna, askatasuna eta autonomia, alkarkidetza eta indarkeria sexistearen bazterketa irmoa adierazoten dabezan jarkerakaz. Lanak aurkezteko epea urri lehenengoaren 11an zabaldu eta zemendiaren 13an zarratuko da. Parte-hartzeko kategoria bi dagoz: 12-17 urte bitartekoak, eta, 18-26 bitartekoak. Igazko edizinoan EAE mailan, 363 lan eta 2.348 gazte aurkeztu ziran.\nTokiko Lehiaketan, hau da Arratia mailan, kategoria bakotxean 300 euroko saria egongo da. Aurten, saritutako lanak zemendiaren 24an ezagutuko dira, Igorren ospatuko dan Beldur Barik Arratia Topaketan. Urtero antolatzen dan topaketa honetan, ikus-entzunezko lanak jai giroan ikusi, sariak banandu eta kopautxoa egoten da. Arratiako epai-mahaia, Arratiako Udalen Mankomunitateko ordezkariak, talde feminista eta andra alkarteetako ordezkariak eta Hezkuntza sistemako ordezkari batek osotuko dabe.\nLehiaketa orokorrean, kategoria bakotxeko 500 euroko lehen sari eta 300 euroko aipamen berezi bana bananduko dira. Horrezaz gainera, 300 euroko herri bozkaketaren bitartez parte-hartze saria eta, ikus-entzunezko ekoizpen onena baloretako 300 euroko saria.\nBeldur Barik Emakundek antolatuten dau, Foru Aldundi eta Eudelen babesa eta beste erakunde batzuen laguntzeagaz.


Game Skater Boy Online. Play for free\nGame Skater Boy\nPlay jokoa Skater Boy Online:\nGame Description Skater Boy\nExtreme lanpostu - Hau zuretzat da? Eta skate maite duzu? Beraz, joko handi bat, non erakusten dutela dena eta zure joko esperientzia duten irabazi handia denbora zuretzat prest dezakezu zaudela esan nahi du. Hodi hartu oztopo eta benetako master class erakusteko. Behar insane stunts egiteko azkartzeko, eta oztopoak evade izango duzu. Luzeagoa gainean zintzilik duzun taularen goialdean, hobeto zure azken emaitza. Saiatu errekor berria ezarri nahi!. Play jokoa Skater Boy konektatuta.\nTekniko jokoa Skater Boy ezaugarri\nGame Skater Boy gehitu: 10.10.2013\nJokoa jokatzen: 593 aldiz\nGame Rating: 3.79 errondan 5 (29 kalkuluen arabera,)\nBezalako jokoa Skater Boy Jokoak\nDeskarga jokoa Skater Boy\nEmbed Joko Skater Boy zure web orrian:\nJokoaren txertatu Skater Boy zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Skater Boy, eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Skater Boy-rekin, baita ere, jokoa jokatu zen:


Game Espazioan borrokatzen Online. Play for free\nGame Espazioan borrokatzen\nPlay jokoa Espazioan borrokatzen Online:\nGame Description Espazioan borrokatzen\nPixka bat dibertigarria gizon kanpoaldeko espazioa edukitzea eta creepy munstroak hiltzen buruzko flash joku. . Play jokoa Espazioan borrokatzen konektatuta.\nTekniko jokoa Espazioan borrokatzen ezaugarri\nGame Espazioan borrokatzen gehitu: 18.10.2010\nJokoa jokatzen: 5908 aldiz\nBezalako jokoa Espazioan borrokatzen Jokoak\nDeskarga jokoa Espazioan borrokatzen\nEmbed Joko Espazioan borrokatzen zure web orrian:\nJokoaren txertatu Espazioan borrokatzen zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Espazioan borrokatzen , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Espazioan borrokatzen -rekin, baita ere, jokoa jokatu zen:


topic_facet:"Mekanizazioa (Heziketa Zikloa). Erdi maila" topic_facet:"Soldadura eta galdaragintza (Heziketa Zikloa). Erdi maila" topic_facet:"Garraioa eta ibilgailuen mantenimendua (Lanbide Arloa)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Galdaketa (Heziketa Zikloa). Erdi maila" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Garraioa eta ibilgailuen mantenimendua (Lanbide Arloa) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Galdaketa (Heziketa Zikloa). Erdi maila Generoa / Forma: Curriculumeko baliabideak


Eneko Bidegain ikertzaileak irabazi du 'Jon Bilbao 2021' katedra — Gaztezulo\nEneko Bidegain ikertzaileak irabazi du 'Jon Bilbao 2021' katedra\nEneko Bidegain ikertzaileak irabazi du 'Jon Bilbao 2021' katedra Euskal Herrian jatorria duten eta disporan bizi diren euskal herritarrek Euskal Herriari buruzko informazioa nola lortzen duten aztertuko du. https://www.gaztezulo.eus/albisteak/eneko-bidegain-ikertzaileak-irabazi-du-jon-bilbao-2021-katedra https://www.gaztezulo.eus/albisteak/eneko-bidegain-ikertzaileak-irabazi-du-jon-bilbao-2021-katedra/@@download/image/basquestudiesegoitza.jpg\nEuskal Herrian jatorria duten eta disporan bizi diren euskal herritarrek Euskal Herriari buruzko informazioa nola lortzen duten aztertuko du.\nEneko Bidegain (Baiona, 1975) ikerlaria hautatu dute aurten Amerikako Estatu Batuetako Reno hiriko Nevadako unibertsitatean ikerketa proiektua gara dezan. Hilabete izango du eta, horretarako, abuztutik abendurako tartean Renoko Center of Basque Studies egoitzara joan beharko du lanera. Bidegainek izenburu hau jarrio dio proiektuari: "Euskal Herri kontinentaleko jatorriko diasporako kideek AEBetan eta Euskal Herriari buruz bilatzen eta jarraitzen dituzten informazioak, paperezko gutun eta aldizkarietatik aro digitalera: euskal lurraldetasunaz duen ikuspegia". Lan honen bitartez, Euskal Herrian jatorria duten eta diasporan bizi diren euskal herritarrek Euskal Herriko berri nola izaten duten ikertuko du. Arreta berezia jarriko die Ipar Euskal Herrikoak diren euskaldunei. Zein bitarteko kanal erabiltzen dituzten aztertuko du Bidegainek, eta historian zehar zer bilakaera izan den alor horretan, gutunekin eta prentsarekin hasi eta sare sozial edo bideo-deietaraino.\nEneko Bidegain Euskal Ikasketetan doktorea da eta Mondragon Unibertsitateko irakaslea. Horretaz gain, kazetari, idazle, ikertzaile eta sare sozialetako analista ere bada.\n2014an sortutako Jon Bilbao Katedrak diasporari eta euskal kulturari buruzko ikerketa eta ezagutza nazioartean sustatzea du helburu. Etxepare Euskal Institutuak sustatzen dituen beste zortzi katedretatik bereizten da, ikerkuntza duelako ardatz eta ez irakaskuntza, eta ikertzeko egonaldi bat eskaintzen duen bakarra delako. Katedrak hilabeteko ikerketa-beka eskaintzen du urtero edo bi urtero, irakasle bisitariarentzat.\nZer aurkituko duzu uztaileko GAZTEZULO aldizkarian?


Jose Mari Fernandez Basterretxearen argazki-erakusketa zabalduko dute gaur Untzagan - etakitto.eus\nGaur inauguratuko du argazki erakusketa Jose Mari Fernandez Basterretxea eibartarrak Untzagako jubilatu etxean. 16 urterekin hasi zen argazkiak egiten, Pepe Buenacasa sasoi hartako argazkilari bikainaren laguntzaile lanetan. Harrezkero argazkilaritza bidelagun izan du, batez ere bere beste zaletasun handiarekin, mendiarekin uztartu zuenean.\nUrteetan ibili da mundu osoan zehar argazkiak egiten: Kilimanjaron (Tanzania), Annapurnan (Nepal), Serengetiko parke nazionalean (Kenia), Alpeetan, Piriniotan, Picos de Europan… Urriaren 10era arte joan daiteke ikustera, 18:00etatik 20:30era astelehenetik barixakura eta 11.00etatik 14:00etara zapatu eta domeketan.\nargazki erakusketaargazkilaritzaerakusketaJose Mari Fernandez basterretxeaUntzaga\n« Emakumeen kontrako genozidioa salatzen duen “Sorginak!” erakusketa Portalean Domekako mendi-igoerarekin hasiko du denboraldia Eibar Eskubaloi taldeak »


Elena Sarasola: «Bat eta bera da lesbianen eta feministen borroka» | Bizigiro | Berria\n2021eko irailak 17 - Bilbo\nHiru hamarkadatan, lesbianen giroko argazkiak gordeta izan ditu Elena Sarasolak (Bilbo, 1963). Yolanda Martinez bikotekidea eta Maite Martinez de Arenaza laguna konbentzitzen ahalegindu izan dira irudiokin erakusketa bat antola dezan, eta temak fruituak eman ditu: argazkietako 64rekin Zutik eta sutan. Bollerak eta aktibismoa Bilbon, 1986-1992 taxutu dute Martinez de Arenazaren La Taller galerian (Bilbo); ostegunera arte ikusi ahalko da.\nZergatik garai hori?\nOrduko hartan militantzia feministan eta argazkilaritzan nenbilen. 1984 eta 1985. urteetan heldu nintzen militantziara; bide profesionala aurkitu nuenean, erabaki nuen, argazkilaritzatik bizitzeaz gain, garai hartako feminismoaren irudiak ere ateratzea. Emakume, lesbiana eta hogeitaka urteko militante feminista baten ikuspuntua erakusten dut. 1992. urtean, argazkilaritza, Bilbo eta militantzia utzi behar izan nituen, eta ordutik gordeta eta datatuta eduki dut artxibo hori.\nZelan gogoratzen dituzu urte haiek?\nGarai oso ederra izan zen, oso aktiboa izan baitzen sozialki eta politikoki. Gaztetasunaren eferbeszentzian nengoen, militantzia feministaren erdian erori nintzen, eta horrek osatu zuen egun naizen emakumea. Aktibismo handiko urteak izan ziren: manifestazioak, bilerak... Garai oso garrantzitsua izan zen, orduko borrokak egungo eskubideak bihurtu direlako; denok sentitzen gara harro egin genuenaz.\nErakusketaren zutabeetako bat lesbianen ikusgaitasuna da.\nUrte haietako giro lesbikoa irudikatzen dituzten argazkiak aukeratu ditugu. Feminista lesbianak eta lesbiana feministak daude islatuta.\nManifestazioetako irudiak ez ezik, beste giro batzuk ere agertzen dira, borrokarekin hain lotuta ez daudenak; festa giroa, esaterako.\nBadaude taldeei egindako erretratuak kaleko edo jai giroan. Adibidez, Geu emakumeok argitalpenaren aurkezpenaren irudi bat ere badago. Bi orri zituen hasieran: maketatu egin nuen, eta aldizkari bihurtu. Jai bat egin genuen hura aurkezteko. Erakusketan agertzen dira festara doazen emakumeak, mugimendua bera ospatzeko.\nBeste ardatz bat da artxibo dokumentalak sortzearen garrantzia.\nArgazkiak gordeta nituen, beti izan naiz arduratsua negatiboak artxibatzen eta datatzen, eta gal zitezkeen beldur nintzen, emultsioa oso efimeroa zelako. Orain lasai nago, batetik, Bilboko Maite Albiz Emakumeen Dokumentazio Zentroak materialak eskaneatu dituelako dagoeneko, eta, bestetik, denen esku daudelako, bai proiektu honetan, bai Zutik, zutik, zutik erakusketan [Bilboko Zabalguneko eraikinean dago ikusgai; Sarasolaren argazkiak ere badaude]. Gure historia txikiaren parte da, baina munduko historia ere bada.\nAlabaina, lana egin baina ezkutuan geratzeko arriskua dago; hortaz, artxiboak osatu ez ezik, erakusteak ere garrantzia du. Hori horrela, erakusketak badu dibulgatzea ere helburu?\nUste dut garrantzitsua dela belaunaldi berriek ikus ditzaten emakume talde txiki hark irabazitako batailak. Inportantea da jabetzea ez garela beti zerotik abiatzen, andreok aspalditik gabiltzala batera borrokan. Emakume gazte batzuk etorri ziren erakusketa prestatzen ari ginenean, eta emozionatu egin ziren euren buruak ikusten gu izandako gazteengan.\nLesbianen ikusgaitasunik ezaren arriskuari erreparatuta, dibulgatzea obsesio bihur daiteke?\nEz dut uste. Nahi duguna da, batez ere, zegoen material bat argitara ateratzea, eta batu gaitzala berriz emakumeoi, garaikoei, oraingoei eta etorkizunekoei. Erakusketak demostratzen du bat eta bera dela lesbianen eta feministen borroka.\nNola prestatzen zenituen irudiak?\nInoiz ez naiz izan bereziki teknikoa. Erabaki nezakeen gauza bakarra zen argazkien bukaerako itxura: aukeratzen nituen zuri-beltzean egitea, pikor lodiarekin eta kontraste altuarekin. Eta argazkia ateratzeko momentuan, pertsonengana hurbiltzen nintzen; erdi plano asko dago. Baina testuingurua ematen ere ahalegintzen nintzen.


Laborantzako praktika agro ekologikoen lehiaketa - agro oihangintza | EHLG\nLaborantzako praktika agro ekologikoen lehiaketa – Agro oihangintza\n3 maiatza, 2022 / BY EHLG / EHLG\n« Agro oihangintza » lehiaketan sartzen da !\nLehiaketak, laborantza-praktika ekologiko onenak plantan ezartzen dituzten laborariak urtero saritzen ditu. Laborariek beren inguruneari dagokionez egiten duten lan kolektiboa eta indibiduala goraipatzeko parada emaiten du. Horrez gain, laborantza praktiken inguruko ezagutzak elgarren artean trukatzeko memento bat eskaintzen du.\nAurten, laborantza eta oihangintza praktikak lehiaketan sartzen dira Iparraldean. Helburua zuhaitza haien ekoizpen-sistemari lotzen duten laborariak sustatzea eta laguntzea da.\nLehiaketa, hainbat ekoizpen-sektoretan (alor handiak, hazkuntza, mahastizaintza, baratzezaintza, etab.) zuhaitzak eta laborantza elkartuko dituen lur peza bat gutienez aurkeztu nahi duten laborarier idekia da.\nLehiaketak bi saila dauzka :\n« Landaketa » : laborariak berak landatu duen gutienez 4 urteko lur peza ebaluatua izanen da (zuhaitz eta hesi landatu berriak : lur peza bazterreko hesiak, lur peza barneko zuhaitz gorak, pentzetako zuhaitz fruitudun berriak…). Agro oihangintza sistemaren sortzea, landatzea eta kudeatzea ebaluatuak izanen dira.\n« Kudeaketa » : laborariak berak edo aitzinekoak landatu duen gutienez 10 urteko lur peza ebaluatua izanen da (zuhaitz zaharren kudeaketa, agro oihangintza sistemak mahastigintzan, pentzetako zuhaitz fruitunak …). Agro oihangintza sistemaren kudeaketa eta berritzea ebaluatuak izanen dira.\nBi sail hauetan, lur peza etxaldearen gainerateko aktibitateekin duen koherentziaren arabera ebaluatuko da. Gutienez hektara batekoa izan beharko da.\nTOKIKO ANTOLATZAILEAK ETA GUNEAK\nEuskal Herriko Laborantza Ganbarak ekitaldi honen tokiko antolaketa segurtatzen du, Ipar Euskal Herrian.\nEPAIMAHAIA ETA LUR PEZEN BISITAK\nSolange Demarcq-Eguiguren Biriatuko auzapeza epaimahaiburua izanen da. Ingurumena eta naturguneak babesteko eta balorizatzeko kontseilari arduraduna da Euskal Hirigunearen baitan.\nEpaimahaia agro oihangintzan, oihangintzan, arbolazaintzan, agronomian eta ekologian adituak diren kidez osatua izanen da.\nLur pezen bisitak ekainaren 21 eta 22an eginen dira, asteart eta asteazkenez.\nTokiko epaimahaiak finalista bat hautatuko du sailaka. Saristatzea Lurrama, laborantza herrikoiaren saloina egunean eginen da, 2022ko azaroan.\nGainera, sariduna frantses lurraldearen baitan hautatua balin bada, orduan Ipar Euskal Herria ordezkatzen ahalko du Pariseko laborantza saloinean, 2023ko otsailean.\nIzen emaiteak 2022ko maiatzaren 7tik ekainaren 3a arte idekiak dira.\nIzena emaiteko Thomas Tchiboukdjian juntatu behar duzue 07 82 94 86 77 zenbakira deituz edo mailez : thomas@ehlgbai.org\nUzt 03 2022\nEHZ festibala : Zikiroa


Euskal kantua Bilboko EXIB musika azokan — Euskal kultur erakundea\nEuskal kantua Bilboko EXIB musika azokan\nEuskal kultur erakundeak 2014ko maiatzaren 8, 9 eta 10ean Bilboko Alhondigan iraganen den EXIB musika azokaren lehen edizioan parte hartuko du. Alde batetik, Pantxoa Etchegoin zuzendariak euskal kantuaren historiari buruzko mintzaldi bat eskainiko du eta bestetik Kantuketan ukipen pantailak aurkeztuak izanen dira bertan.\nEXIB, musika iberoamerikarrean berezitua den Europako lehen azoka da. Musika iberoamerikarraren errealitate, joera, estilo eta identitate guziak barne hartu nahi ditu, eta beren errealitateetarako alternatibak proposatzeko, elkarrizketa sustatzeko eta estrategiak diseinatzen laguntzeko foro bihurtu nahi du.\nHori dela eta, Euskal kultur erakundeak ere festibalaren lehen edizioan izanen da, bi hitzordu berezi proposatuz.\nAlde batetik, Pantxoa Etchegoin zuzendariak euskal kantuaren historiari buruzko solasaldi bat eskainiko du maiatzaren 9an, ostiral eguerdiko 12:30etan eta bestetik, euskal kantuaren aurpegi ezberdinak erakusten dituzten Kantuketan ukipen pantaila interaktiboak ere kontsultagarri izanen dira azokaren denboran.


Israelek beste 26 mila milioi euro jarriko ditu boikot kanpaina borrokatzeko - Lander Arbelaitz | Lander Arbelaitz\nHasiera » Palestina » Israelek beste 26 mila milioi euro jarriko ditu boikot kanpaina borrokatzeko\nAdierazi dutenez, hiru mailatan saiatuko dira BDSari aurre egiten: gobernu bulegoetan, inteligentzia komunitatean eta defentsa sisteman. Asteburuan Las Vegasen “anti-BDS” bilkura egin dute ekintzaile israelzaleek. Horiei zuzenduta, Netanyahuk adierazi du “Israelgo gobernuak programa asertibo eta berritzaileak” jarriko dituela abian, “mundu osoan gure aurka esaten ari diren gezurrak borrokatzeko”.\nBDS kanpaina aurrera doa\nIsraelek palestinarren oinarrizko Giza Eskubideak urratzen ditu, beste eragile askoren artean, Nazio Batuen Erakundeak dioenez. Ehunka kilometroko murrua eraikitzen jarraitzen du, asentamendu ilegalak, baliabide naturalen lapurreta, etxeen eraisketa eta eraso militar neurrigabeak.\nPalestinarrek 50 urtez era guztietako erresistentzia praktikatu arren, Israelgo Gobernua ez da mugitzen. Hori aldatzeko aukera indartsutzat, nazioarteari begira, boikot eta desinbertsio kanpaina abiatu zuten ekintzaile palestinarrek, BDS izenpean. Hamar urteren buruan, herritar, agintari eta gobernuak boikotarekin bat egiten ari dira (ikusi garaipen nagusiak). Netanyahuk berak esan du boikota “esponentzialki hazten ari dela” eta “Israelgo estatuarentzat arrisku nagusienetakoa” bilakatu dela. Palestinarren itxaropen iturri nagusi bilakatu da kanpaina.\nBDS kanpainaren alde egindako afixetako bat.


FIPA 2015: hemengo eta munduko errealitateak ezagutzeko aukera ederra | Zinema | Pantaila handian\nYou are here: Home ∼ 2015 ∼ January ∼ 20 ∼ FIPA 2015: hemengo eta munduko errealitateak ezagutzeko aukera ederra\nGaur hasiko da Biarritzen Lapurdiko kostaldeko hiri honetan egiten diren bi zinemaldietatik goiztiarrena. FIPA, telebistarako egiten diren ikusentzunezko saioen jaialdiak 28 edizio egin ditu jadanik. Aurten herri gonbidatu berezia Australia izango da. Eta aurten gainera berritasun garrantzitsu bat izango da: estrainekoz emango den publikoaren saria.\nDatorren iganderarte Biarritzen lehio zabala irekitzen da mundura. Munduko hainbat telebistetan ikusiko diren telefilmak, seriak eta dokumentalak ikusteko aukera dituzte publikoak eta profesionalek. Lehiaz kanpo dauden saioez gain lehian dauden sei sailetan sailkatutakoak dute eskura. Batetik, ikerketa erreportaia, sormen dokumentala, musika eta ikuskizunezko saioak, fikzioa eta seriak lehiatzen dira. Azken bi sail horietan gainera antzezpena, musika eta gidoia ere saritu ohi dituzte. Azken urteetan ohiko sail horiez gain eta telebistan digitalizazioa ekarri dituen forma berria saritzeko Smart Fip@ saila sortu da. Urrezko FIPA sariak eta beste elkarteek emandako iruditxoez gain, aurten publikoak emandakoa gehituko zaio.\nLehituko den fikzioan deigarria da ETAk Iparralden zuen babeslekua, GALen erasoak eta Frantziako gobernuak lagundutako balizko negoziazio batzuk gaitzat dituen telefilma. “Sanctuaire“ izenez Frantziako CANAL + kateak egindako pelikulak Domingo Iturbe Abasolo “Txomin” eta Dolores Gonzalez Catarain “Yoyes” ditu protagonistatzat besteak beste. Sormen dokumentalean berriz lehiatuko da 2007an Urrezko FIPA irabazi zuen Rithy Panh dokumentalista kanbodiarra. Frantzian aspaldi bizi da Panh eta iaz Oscar sarietarako izendatu zuten “L’image manquante”, Kanbodiako genozidioaren inguruko dokumental lazgarri eta bereziagatik. Orain Biarritzera dator “La France est notre patrie“, Kanbodia kolonia izan zuen Frantziaren erretratuarekin. Panh bera zinemaldian izango da.\nSerietan berriz poliziakoak nagusi dira. Lehian dauden 11 saioetatik bostetan dira protagonista poliziak. Esaterako Alemania, Norvegia eta Danimarka arteko koprodukzioa den “The Team“ seria. Europa mailako kasuak ikertzen dituztenen pasadizoak kontatzen du. Erreportaien artean aipatzekoa “Snowden’s Great Escape“, Edward Snowdenen ihesaldia jarraitu duena, edota Irak eta Txetxeniaren istiluek herritarrengan duten eragina filmatu dutena. Azkenik, musika eta ikuskizunetan, Nina Simone kantariaren erretratua azpimarratu nahi nuke. Frantzian ostatu hartu zuen kantaria duela 11 urte hil zen baina “egun inoiz baino ezagunagoa eta maitatuagoa da” dio “The Amazing Nina Simone“ filmaren sinopsiak.\nZinemaldiak hurrengo belaunaldiei arreta handia ematen die eta azken 12 urteetan bezala, ikusentzuneko eskoletan ari diren gazteak lehiatzen dira “Europar Gazteen” sariaren bila. Hortaz gain, gazteek egindako saioek lehioa dute. Sormen dokumental bat egin nahi dutenek euren proiektua telebisteei aurkezteko aukera dute. “Pitch FIPA Industry” hau iaz irabazi zuen “Agora: From democracy to the market“ dokumentala esaterako aurten “Europear Sormenean” ikusteko aukera izango da.\nBiarritzeko areto desberdinetara hurbilduko den publikoak gainera Australiako saio eta telefilmak ikusteko aukera izango du. Antipodeetan dagoen herria baita aurten herri gonbidatua. Aukera ederra aretoak bete eta ondoren tabernetan ikusitakoa komentatzen duen publikoarentzat. Izan ere, zinemaldi osorako pasea 27 euro kostatzen baita, beste lagun batekin joan ezkero 40 euro pagatzen duzue, hau da 20 euro bakoitzak.


"Adi Adi!" antzerki-lana estreinatuko du bihar Areetan Deabru Belltzak taldeak - - Hiruka.eus\n"Adi Adi!" antzerki-lana estreinatuko du bihar Areetan Deabru Belltzak taldeak\nUkberri 2004-10-22 23:07\nGetxoko XXII. Antzerki Jardunaldien barruan, "Adi Adi!" lana estreinatuko du larunbat honetan Deabru Beltzak taldeak. Besteak beste, hiru pertsonaia zentzumenei buruz mintzatuko dira, zentzumenak zergatik eta zertarako ditugun azalduko digute. Hasieran hitzaldi serioa izan behar dena ikuskizun zoro eta dibertigarri bihurtzen da protagonista den Hans txotxongilo handiak begiak, sudurra, eskuak, belarriak eta mingaina hainbat lekutan ahaztu baititu. Honela, umeen aurrean eta umeen laguntzaz berreskuratuko ditu Hansek bost zentzumenak. Jokoen eta abestien bitartez, umeek zentzumenen balioa deskubrituko dute, zentzumenek mundua ikusteko, ukitzeko, entzuteko, usaintzeko eta dastatzeko atea irekitzen baitute. 18:00etatik aurrera izango da saioa, Areetako Musika Eskolan. Sarrera dohainik.


Busturialdeko 15 tontorrak - Busturialdeko Hitza : Busturialdeko Hitza\nBusturialdeko 15 tontorrak\nGernika-Lumo: Kosnoaga (Haizerrota). 10:30ean, Pasealekuan.\nAjangiz: Pertxamendi (Burgoamendi). 10:30ean, herriko plazan.\nArratzu: Pertxamendi (Burgoamendi). 10:30ean, Loiolako plazan.\nNabarniz: Arrola eta Galarregi. 10:30ean, herriko plazan.\nEreño: Ereñozar. 10:30ean, herriko plazan.\nGautegiz Arteaga: Ereñozar. 10:00etan, herriko plazan.\nElantxobe: Ogoño. 10:00etan, Ibarrangeluko frontoian.\nIbarrangelu: Atxarre. 10:00etan, Ibarrangeluko frontoian.\nEa: Ogoño. 10.00etan, Ibarrangeluko frontoian.\nErrigoiti: Maiaga eta Bizkaigane. 11:00etan, Eleizalde auzoan.\nBermeo: Burgoa eta Sollube. 09:30ean, San Juan Portalan.\nMuxika, Gorozika eta Ibarruri: Askari (Ajuriatik) eta Atxeli (Gorozikatik). 11.00etan. Ariatzatik igoteko, 10:30ean.\nForua: Haitzbiribil. 10.30ean, elkartean.\nMurueta: Haitzbiribil. 09:30ean, Zelaian.\nBusturia: Katillotxu. Oinez, 11:00etan Altamiran/ MTB: 09:30ean, Altamiran.\nMundaka: Katillotxu. Oinez, 11:00etan, Errekako parkinean/MTB: 11:30ean, Errekako parkinean.\nSukarrieta: Katillotxu. Oinez, 11.30ean, Marisman/MTB: 10:30ean, Marisman.


Bizkaiko gazte euskaldunentzako K proiektua jarri da martxan - Topagunea | Euskaltzaleen Topagunea\n> Topaberri > Haur eta gazteak > Bizkaiko gazte euskaldunentzako K proiektua jarri da martxan\nBizkaiko Foru Aldundiko Gazteria Sailak, Euskara Sailarekin lankidetzan K proiektua abiatu du berriki. Balioen heziketan oinarrituta, Bizkaiko gazteen burujabetza eta aktibotasuna bultzatu nahi du proiektu honek. 18 eta 30 urte bitarteko gazteei irekita dago K proiektua eta bertan parte hartzeko ezinbestekoa izango da euskaraz jardutea. Hau guztia aurrera eramateko hainbat lan lerro izango ditu K proiektuak.\nBizkaiko 12 eskualdetan bertako gazteekin egingo diren laborategiak daude orain pil-pilean. Komunikazio eta Informazio tresna digitalak erabiltzen ikasteko KIT.lab izena hartu dute laborategi hauek.\nHorrekin batera Kmovie bideo lehiaketa jarri dute martxan: sari garrantzitsuak banatzeaz gain, jasoko dituzten bideoekin Bizkaiko mapa bisual eta emozionala osotuko dute. Bideook euskarari buruzkoak izango dira.\nKgunea Bizkaiko komunitate gaztea sare sozialetan harremanetan jartzeko gunea da.\nBukatzeko, (K)abian gazteak elkartzeko, etorkizunera begiratzeko, eztabaidatzeko eta hausnarketak partekatzeko topalekua izango da. Modu parte-hartzailean eta sortzailean, euskara erabiliz, gazteok dituzten jakin-minak, desioak eta konpromisoak adierazteko espazioa izango da beraz.\nPozgarria da Bizkaiko Foru Aldundiko Gazteria Sailak K proiekturako euskara ardatz gisa hartu izana. Arduradunen hitzetan oraindik ez dakite zer forma hartuko duen dinamikak eta eragileoi parte hartzea sustatzeko laguntza eskatu digute. Gazteen esku egongo da hortik aurrerakoa.\nK proiektuak proposamen interesgarriak izan ditzake Euskaltzaleen Elkarteetako gazteentzat. Dela beraien ikuspegia gazte foro honetara eramateko, dela gazte gehiagorekin harremanetan jarri eta lankidetzan aritzeko, zer esanik ez K movie lehiaketan eskaintzen den 12.000 €ko sari nagusia eskuratzeko. Aukera izanez gero laborategietan parte hartzera animatzen zaituztegu Topagunetik. Denborak erakutsiko du dinamikak zer ematen duen.\nHorra hitzorduen gaineko informazioa:\nDurangon martxoaren 7 eta 14an\nMungian martxoaren 6 eta 13an\nMarkina Xemeinen martxoaren 8 eta 15ean\nBalmasedan martxoaren 28an eta apirilak 4an\nPortugaleten martxoaren 20 eta 27an\nIgorren martxoaren 22 eta 29an\nDerion apirilak 3 eta 10ean\nBasaurin apirilaren 5 eta 12an\nInformazio gehiago eta laborategietarako izen-ematea: K proiektuaren webgunean\n← Herri egunkari eta aldizkarien kazetaritza ikastaroa\nLehoiak ametsetan ipuin-sorta interaktiboa aurkeztu dute Athletic Fundazioak eta Euskaltzaleen Topaguneak →


Pribatutasun politika – New Media Euskadi\nDatu pertsonalak babesteko indarrean dagoen legeria betez, jakizu zure datuak NEW DIGITAL MEDIA EUSKADI S.L.-k (IFZ: B95837654; helbidea: MORGAN KALEA 2, 48014, BILBO-BIZKAIA) bere jabetzako tratamendu-sistema batean jasoko dituela, zuen kontsultak argitzeko helburuarekin eta zuen interesekoa gerta daitekeen edozein informazio helarazteko. Indarrean dagoen araudia betez, NEW DIGITAL MEDIA EUSKADI S.L.-k jakinarazten du datuok gordeko dituela arestian aipatutako helburuak betetzeko beharrezkoa den denbora-bitartean soilik.\nGainera, NEW DIGITAL MEDIA EUSKADI S.L.-n jakinarazten dizugu zerorrek emandako baimenaren arabera tratatuko ditugula zure datuak.\nEra berean, NEW DIGITAL MEDIA EUSKADI S.L. -k jakinarazten du datuok modu zilegi eta zuzen, zintzo, garden, egoki, erazko, mugatu, zehatz eta eguneratuan erabiliko dituela. Horrexegatik, hain zuzen, NEW DIGITAL MEDIA EUSKADI S.L.-k agintzen du datuak okerrak direnean lehenbailehen hartuko dituela haiek zuzentzeko edo ezabatzeko arrazoizko neurri guztiak.\nIndarrean dagoen datuak babesteko araudiak ematen dizkion eskubideen arabera, erabiltzaileak, nahi izanez gero, datuak atzitzeko, zuzentzeko, tratamendua mugatzeko, ezerezteko, eramateko eta tratamenduaren aurka agertzeko eskubidea du, baita datuon tratamendurako eman duen baimenari uko egiteko aukera ere. Horretarako, idatzi bat igorri beharko du goian adierazitako helbidera edo mezu elektroniko bat honako hel. el. honetara: BEGO.ATIN@GMAIL.COM\nBestalde, eskubideak urratu direla iritziz gero, dagokion erreklamazioa aurkez dezake dagokion kontrol erakundearen aurrean.\nDatuak biltzeko inprimakia bidaltzearekin batera onartu egiten duzu NEW MEDIA EUSKADI SL-ren pribatutasun politika.


Asier Garitano: "Aurreko denboraldiko lana hobetzeko erronka eta gogoa daukagu" - Bergara - Goiena.eus\nAsier Garitano: "Aurreko denboraldiko lana hobetzeko erronka eta gogoa daukagu"\nMireia Bikuña 2018-01-02 15:00\nGabonetako oporrak bukatuta astebete darama Leganes futbol taldea 2018a prestatzen. Aste honetan, kopako eta ligako partiduak jokatu beharko ditu, Vila-Realen eta Realaren kontra, hurrenez hurren. Ligako lehen hamasei jardunaldietako bidearen jarraitu gura du Asier Garitanoren taldeak.\nIazko denboraldiarekin alderatuta, txukun dabil Garitanoren taldea. Jarraian irabazitako hiru partiduei esker, sailkapenaren seigarren lekuan egon ziren jardunaldi batean. Egun, 13. Lekuan daude. Leganes ondo dago, baina beste taldeak ere bai. Orohar, Real Madril, Bartzelona, Sevilla, Valentzia eta Atletico Madril kenduta, gainerako taldea guztiek antzerako maila dutela uste du bergararrak.\nLeganes futbol taldeak duen gauzarik baliotsuena jokalariak dira. Lehen Mailan indartu eta egonkortu den proiektua da. Hori horrela, taldeko jokalari gehienak jabetzan ditu klubak.\nLehen Mailan bolada onak eta txarrak egoten direla jakitun dira Leganes aldean. Bada, oraingo bide onetik jarraitu gura dute. Eguaztenean Vila-Realen kontra jokatuko dute kopa kanporaketa, eta, domekan, Realaren kontra, ligakoa.


Entzunaldi Aktiboak: Sortu, erantzun, ikasi\nSortu, erantzun, ikasi\nSortu, erantzun, ikasi, Agrega 2-tik ateratako joku bat da. Tribial eta Antzara mahai-joko ezagunetan oinarritzen den aplikazio interaktiboa da. Jolakariek aukera izango du jokalari anitzeko partidak egiteko, banaka nahiz taldeka, eta horrela arituz, Musika arloko hainbat gai landu.\nHezkuntza Ministerioak, Kultura eta Kirol Ministerioak, Red.es-ek eta autonomia-erkidegoek elkarrekin garatutako ekimena da Agrega 2. Objektu digital hezigarrien errepositorioen federazioa Agrega autonomia-erkidegoetako Hezkuntza Kontseilaritza guztietan nodoak dituen plataforma da. Aurki daitezkeen eduki hezigarriak unibertsitatearen aurreko mailen ikaskuntzen curriculumaren arabera antolatuta daude, eta deskargatzeko eta irakasleek nahiz ikasleek zuzenean erabiltzeko prestatuta daude.\nEgilea: Ana Huarte ordua: osteguna, urtarrilak 14, 2016\nEtiketak: AKTIBITATE OSAGARRIAK, AKTIBITATEAK, Beste webgune interesgarriak


Juan Zelaiaren emaria eten da | Ekonomia | Berria\nNoiz sortua: 2016-08-11 11:05:02\nJuan Zelaiaren emaria eten da\n95 urterekin hil da Oñatiko enpresaburu nekaezina, gaixotasun luze batek jota. Cegasa, Tuboplast eta Hidronorren lemazaina izan zen. Euskalgintzan, kulturan eta kirolean ere arrasto sakona utzi du.\nJuan Zelaia, 2003ko Gipuzkoako Urrezko Domina jaso zuenean. Andoni Canellada / Argazki Press\nBart hil da Juan Zelaia Letamendi enpresaburua (Oñati, Gipuzkoa, 1920), gaixotasun luze baten ondoren. Ingeniaritza ikasketak egin zituen, eta 1959an hasi zen haren aitak sortutako Cegasa enpresan presidente lanetan. Hidronor eta Tuboplast enpresak ere gidatu zituen, eta ardogintzan ere aritu zen: Bodegas Lanen jabe izan zen —saldu behar izan zuen zorra gutxitzeko—, eta Upaingoa txakolindegia sortu zuen, Oñatin.\nBere bizitzaren amaieran, Cegasaren krisi larriari aurre egin behar izan zion. Asiako bateria merkeei aurre egin ezinda, galera handiak pilatu zituen Zelaiaren enpresa nagusiak. Iaz indarrean jarritako planaren ondorioz, Sherpa Capitalen esku geratu ziren Oñatiko lantegia, Gasteizko aktibo batzuk eta 131 langile; 275 beharginek, ordea, lana galdu zuten, gehienak Arabako lantegietakoak.\nSarritan sustatu zituen euskararen eta euskal kulturaren aldeko lana, eta diruz lagundu zituen ikastolak eta UZEI zentroaren sorrera. Haren laguntza izan zuen Tximist espedizioak ere; 1974. urtean Everestera ikurrina eramateko asmoz egin zuten bidaiaren babeslea izan zen Cegasa enpresa. Diasporarekin lotura sendoa zuen Zelaiak, eta maiz esan zuen "diasporako beste euskaldun bat" zela; Euskal Fundazioaren sortzaileetakoa izan zen. Juan Zelaia Saria saiakera beka sortu zuen; dozenatik gora saiakera lan argitaratu dira hari esker. Haren izena du musika sorkuntzarako sari batek ere.\nDurangoko Azokako Argizaiola saria eman zioten 2008an, "enpresaren mundutik euskal kulturari eginiko ekarpenagatik", eta 2003an Antton Abbadia saria eman zion Gipuzkoako Foru Aldundiak. Asko izan dira haren lana aitortzeko eman dizkioten sariak.\nEveresteko lehen euskal espedizioko babeslea: Tximist


TXIRRITA PARKEAN - BDS KOOP\nANE ZEBERIO BEREAU\nHiri-jolastoki batek ezin du naturak (basoak, mendiak, itsasoak…) ematen dituen jolaserako aukerak ordezkatu, baina jolas askeago eta aberasgarriagorako euskarri fisikoa izaten saia daiteke. Saiakera horren emaitza da Txirrita parkea.\nBazen behin jolasteko mundu berrien bila unibertsora jotzea erabaki zuen haur talde bat.\nAhalduntze-kohetea eraiki eta amesten zuten jolas-parkearen bila abiatu ziren. Batek salto-saltoak nahi zituen, beste batek txirristak; txikienek eskuak zikindu ahal izatea besterik ez zuten nahi… Azkenean denon artean ados jarri eta ametsetako mundu berri hari “Unibertsolandia” izena jarri zioten.\nOrereta izeneko planeta ezezagun bateko lursail batean lurra hartu zuten. Lekuak erdi utzia zirudien, baina aukeraz betea. Zuhaitzez jositako malda baten azpian zegoen, espazio-ontzi arriskutsuez ondo babestua, eta bizitzaz beteriko herrigune batetik oso hurbil.\n– Hau da bila genbiltzan lekua – esan zuen haurretako ausartenak – aske eta gure kabuz jolasteko leku hoberik ez dugu aurkituko! Ekin diezaiogun lanari!\n– Baina… nondik helduko diogu? Nola eraikiko dugu jolastoki bat guk bakarrik? – galdetu zuen, apal, beste batek.\n– Erraza da! Nahiak gauzatzeko makina besterik ez dugu behar!\nEsan eta egin. Lursailaren ertz batean makina miragarria muntatu eta desiraz elikatzen hasi ziren, desirak makinaren alde batetik botaz:\n– Gora eta behera, salto eta korri, gelditu gabe ibili nahi dut beti! Izarretaraino hegan joan! – esan zuen neskato bizi batek.\n– Ba guri korrika eta saltoka ibiltzea ez zaigu gustatzen, nahiago dugu lasai-lasai erdi-ezkutuan hizketan aritzea… – bi mutil koskorrek.\nMakinaren beste aldetik zabuak, txirristak, maldak, mendixkak, eskailerak… ateratzen hasi ziren lehenengoarentzat; eta lurrazpiko tunel bat eta labirinto zabal bat beste bi lagunentzat.\n– Izebarekin mendira joaten naizenean bezala izatea nahi nuke! Belarretan oinutsik ibili, zuhaitzetara igo, harriak pilatuz jolastu!\n– Nik berriz lagunekin hondartza noanean bezalakoa!\nMakina liluragarriaren magiak eremuan zehar belar, hondar eta legarrezko putzu eta kraterrak zabaldu zituen, eta ondoren dozenaka enbor eta motzondo sakabanatu zituen.\nEta pixkanaka, makil batzuk han, soka batzuk hemen, amestutako jolas-unibertsoa osatzen joan ziren.\nBat-batean, berez lotsatia zen mutil batek, besteei zuzenduz garrasi egin zuen:\n– Itxoin! Gauzarik garrantzitsuena ahaztu zaigu! Hau gabe ez dago ez jolasterik, ez bizitzerik! URA!!!!\nGainontzeko lagunek, mutilaren ausardiagatik harrituta, isil-isilik begiratu zioten momentu labur batez, eta berehala txalo zaparrada batean eztanda egin zuten, mutilak izandako burutazioarekin, pozik.\nBarre eta algarak entzunda herriguneko helduak gerturatzen hasi ziren, ea zer gertatzen zen ikustera, helduei dena ondo kontrolatzea gustatzen baitzaie… Neska txiki batek, parean jarri eta bidea moztuz, honakoa bota zien:\n– Et, et, et… leku hau guretzako eraiki dugu! Zuek nahi baduzue eseri inguruan, banku batzuk jarriko ditugu zuentzat, baina utzi guri lasai jolasten!\nHorrela izan zen, eta haur beldurgabe haiek munduan gehien gustatzen zitzaienari ekin zioten: jolasteari.\nEta hala bazan edo ez bazan, sar dadila kalabazan eta atera dadila Txirritako plazan.


Etxebizitzaren zati bat alokatzea | Consumer\nEgiten den alokairu kontratu motaren arabera, akordioa Hiri Errentamenduei buruzko Legearen (HEL) edo Kode Zibilaren mende egonen da.\nHipoteka edo etxebizitzaren alokairua ordaintzea gero eta zailagoa da biztanle askorentzat. Zailtasun ekonomikoek buru-azkartasuna areagotzea eta hilabete-amaierara iristeko hainbat aukera bilatzea eskatzen dute. Haren kostua ordaintzeko aukera gomendagarri eta goraipagarri bat etxebizitzaren zati bat alokatzea da, bai eta aparteko diru-iturri garrantzitsu bat ere higiezinaren ordainketa osoa egin duten jabeentzat. Errentatzaileak alokairu-kontratua formalizatzeko dituen aukerak ezagutzeak aukera ematen du gehien komeni zaion akordio-motari heltzeko.\n1. Ohiko etxebizitzako gelak alokatzea\nAparteko diru-sarrerak lortzeko iturri bat da jabearentzat. Errentatutako gelaz gain, eremu komun batzuen erabilera laga beharko du, hala nola bainugela, sukaldea edo egongela, eta etxea eta intimitatea maizterrekin partekatu.\nKode Zibila esparru gisa: Jabearentzat komenigarria da kontratua egitea banakako gela-kontratu baten premisapean, eta ez etxebizitza-errentamenduko kontratu komun baten pean. Horrela, ez da Hiri Errentamenduei buruzko Legearen (HEL) menpe egonen eta Kode Zibilak arautzen ahalko du.\nBaldintza da alokairua “denboraldikotzat” hartzea; kasu horretan, maizterrak ez lirateke sartuko ohiko etxebizitzaren kontratuan. Alokatutako etxea ez da bizilagun berriaren ohiko bizilekua, baizik eta aldi baterako behar bati erantzuten dio: oporraldia, ikasketak… Horrela, jabea ez dago behartuta kontratua bost urtera arte luzatzera, LAUk urtebete igaro ondoren eskatzen duen bezala.\nEtxebizitzaren zati bateko maizterrak HELek eskaintzen dizkion baino eskubide eta babes gutxiago ditu\nAdopzioaren ondorioak: Bereizketa horrek emaitza hauek ditu:\nKontratuaren iraupena askatasunez ituntzen da. Alokairua kontratuan ezarritako denborara mugatuko da, luzatzeko eskubiderik gabe, eta, beraz, itundutako iraupena betetzean iraungiko da.\nMaizterrak HELek eskaintzen dizkion baino eskubide eta babes gutxiago ditu (HELek onartuko ez lituzkeen klausula eta itunak ezar litezke). Besteak beste, ez du etxebizitza lehentasunez erosteko eskubiderik salmentaren kasuan, orduan kontratua automatikoki iraungiko baita.\nKontratuaren inguruko gomendioak: Adituek gomendatzen dute kontratuan argi eta garbi zehaztea maizter bakoitzaren eskubideak eta betebeharrak, hileko sekretua ezartzea, eremu komunak erabiltzea, kontratuaren iraupena eta gastuetan parte hartzea (telefonoa, ura, gasa, elektrizitatea…). Ohikoena da gastu horiek jabearen eta maizterraren artean partekatzea, eta alokairuagatik hitzartutakotik kanpo ordaintzea, egindako kontsumoaren arabera.\nOndorioak fiskalitatean: Zergei dagokienez, PFEZren ohiko etxebizitzaren kenkaria, higiezina duela hiru urte baino gehiagotik ohiko etxebizitza bada, ez da galtzen, titularra bertan bizi baita, nahiz eta zati bat alokatu. Baina etxebizitza horrek diru-sarrerak sortzen ditu, eta hori ezin da alde batera utzi.\nBeraz, Ogasunari begira, ohiko etxebizitzaren kenkariaren eskubidea maizterrak berak erabiltzen du, errentan emandako zatian izan ezik. Horrela, 100 metro karratuko etxebizitza batean 20 metroko gela alokatu da, eta etxebizitza osoaren %80ra mugatuko da kenkaria.\nKontrapartidatzat hartuko dira diru-sarrera horiek lortzeko beharrezkoak diren berezko gastuak, hala nola hornidurei, komunitate gastuei, OHZren zati proportzionalari eta abarri dagokien ehunekoa.\n2. Alokatutako etxebizitza bat berrakuratzea\nFormula hori erabilgarria da maizterrak edo maizterrek ezin badiote aurre egin alokatutako etxebizitzaren gastu osoari. Hala, beste maizter bati etxearen zati bat alokatu ahal izango diote, etxebizitzaren kostuak modu proportzionalean ordaintzen laguntzeko (gela esklusibo bat ordaintzea, argi-, ur-, elektrizitate- eta abarren faktura partekatuen gastuak).\nBerrakuratzeko beharrezkoa da jabearen adostasun espresua izatea eta errentamendu kontratu berri batean jasotzea.\nBaldintzak: Alokatutako etxe edo etxebizitza bat berrakuratzea guztiz legezkoa den praktika bat da, HELi lotua. HELen 8. artikuluak adierazten duen bezala, errentan emandako etxebizitza zati batean bakarrik azpierrentan eman daiteke, ez osorik.\nHorretarako, beharrezkoa da jabearen adostasun espresua izatea eta errentariak hirugarren batekin egingo duen kontratu berri batean jasotzea. Gainera, etxearen zati bat hirugarrenei alokatzen dien pertsonak bertan bizitzen jarraitu behar du, lagapen bat egin ez dezan, azpierrentamendu bat baizik.\nArau-esparrua: Etxebizitzaren berrakura-kontratua etxearen alokairuaren arau berberek arautuko dute. Kontratua amaitzen denean iraungiko da, eta azpierrentariak ordaintzen duen errenta ez da maizterrak ordaintzen duena baino handiagoa izango.\nGomendioak: Kasu horretan, edozein alokairu-kontratutan bezala, hileko errenta ordainduko dela ziurtatzeko, adituek hori bermatzeko abalak, ez ordaintzearen aseguruak edo gordailuak jartzea gomendatzen dute, eta hilabeteko alokairu-gordailua fidantza gisa. Era berean, aldeen artean lortutako akordio guztiak idatziz jasotzeak etorkizuneko gatazkak saihestuko ditu eta segurtasuna eta gardentasuna ekarriko ditu.\nalokairu azpierrentamendu ingresos-eu krisi piso-eu